Maxaa ugu wacan in malaayiin qof ay sidan ugu arkaan Koobka Adduunka? | Saxil News Network\nMaxaa ugu wacan in malaayiin qof ay sidan ugu arkaan Koobka Adduunka?\nJuly 11, 2018 - Written by editor\nImage captionCiyaartii Ruushka iyo Sucuudiga iyo sida sawirka ula muuqanayo dadka la’ midabka aragga.\nSean Hargrave waa qof ciyaaraha aad u jecel, balse marka uu damcay in uu daawdo furitaanka koobka adduunka ee 2018-ka, waa uu kala saari waayay kuwa ay kala yihiin labada kooxood ee dheelaysa.\nKalama saari karo midabada cagaarka iyo guduudka, waxa dhana isku mid ayay ula muuqanayaan.\n12 qof oo rag ahba, midkood ayaa qaba xanuunkan midab la’aanta aragga, dumarka 200 dumar ahba mid ka mid ah ayaa qabta.\nMidab la’aanta aragga waa ay kala duwantahay, waana kala darantahay , qofka aadka u darana waxa ciyaartii Ruushka iyo Sucuudiga ula muuqan kartaa sawirka hoose, oo lala barbar dhigay sawirka rasmiga ah.\nLahaanshaha sawirkaAFP/GETTY IMAGES\nImage captionSawirka u muuqanaya dadka la’ midabka aragga\nHalka sawirka saxda ah uu yahay kan hoose.\nImage captionSawirka saxda ah\nDadka qaba xanuunkan adduunka waxaa lagu qiyaasaa illaa 320 milyan oo qof, waxaana xitaa ka mid ah qaar ka mid ah ciyaartooyda laftooda, waxaana FIFA lagu eedeeyay in aysan waxbo ka qabanin arrinkan.\nDadka qaarkood ma kala garan karaan gool hayaha iyo garsooraha, sidoo kale ma arki karaan diilimaha dharka.\nMarka ciyaarta ay noqoto rigooro ama gool-ku-laad, dadka la’ midabka aragga waxa ay ku dhibtoodaan in ay kala sheegaan middabada guduudka iyo cagaarka ee kasoo muuqda shaashadaha ee lagu tirakoobayo goolaha la kala dhaliyay iyo kuwa lala gafay.\nWarbixin ka hadlaysa farxadda oo la soo saaray\nWasiirka Caafimaadka ee Mareykanka oo iscasilay\nKaty Moran, 27 jir ah waxa ay u dheeshaa kooxda gabdhaha ee Aston Villa, waxa ay BBC-da u sheegtay in mararka qaarkood ay ciyaartooyga kale ka eegto iskaalsooyinka (sharabaatooyinka) si ay u garato kooxda uu yahay, gaar ahaan marka ay iyada ciyaaraha dheeleyso.\nWaxa ay sheegtay in ay dhibaato tahay in qofka uu ciyaaraha guul ka keeno, maadaamaa waqtiga iyo fikirka inta badan uu kaga baxayo in uu kala garto dadka ciyaarta la dheelaya.\nLahaanshaha sawirkaASTON VILLA FOOTBALL CLUB\nImage captionKaty Moran ooo u dheesha kooxda dumarka ee Aston Villa\nCiyaaryahanada xanuunkan qaba waxaa ka mid ah Thomas Delaney oo u ciyaara xulka Denmark.\nImage captionThomas Delaney (safka hore, qofka koowaad dhanka midig xigga) ayaa ka mid ah ciyaartooyda la’ midabka aragga\nDelaney ayaa raadiye ku yaala dalka Denmark u sheegay in uu la’yahay midabka aragga, isaga oo taageero u muujiyay qof taageere ah oo soo wacay raadiyaha, xanuunkaaska qaba.\nTan waxa ay keentay in kooxdiisa Denmark iyo kooxdii kale ee ay la dheelayeen ee Australia ay badalaan maaliyadda, waxayna xirteen dhar kayd u ahaa.\nWaxa uu sheegay in dadka qaarkood aysan qiranin dhibaatada haysata, iyaga oo ka baqaya in kursiga ay waqti badan ku qaataan.\nImage captionThomas Delaney ayaa sidoo kale u ciyaara kooxda Borussia Dortmund\nWaxaa dadka u sahla in ay middabada arkaan xidid ama neerfo indhaha ku jira, waxana qofka uu arki karaa guduud, cagaar iyo buluugga qafiifka ah marka araggiisa uu caadi yahay.\nBalse dadka qaar ayaa la’ qeyb ka mid ah saddexdaas maaddo, mararka qaarkoodna dhammaantood ayaaba qofka ka maqan.\nImage captionTijaabo aragga ah\nMa jirto wax dawo ah oo arrinkan loo hayo, balse mararka qaar xal ayaa laga gaari karaa.\nDadka qaar oo si qafiif ah u beeley midabka aragga ma kala garan karaan in ay xanuunkaas qabaan, sababtoo ah waa ay ku dhasheen, mana ka warhayaan in dadka kale ay arkaan midab tiq ah oo ka duwan kan ay arkaan ee qafiifka ah.


June 2020 - Boga Wise Man\nDookh iyo Doorasho – Qaybtii 5aad\nQaybtii 5aad. Deyr ma uu rabin in uu Ikraan dib ula xidhiidho isagoo diidan inay wixii hore u dhexmaray dib usoo noqdaan. Balse qof kale oo uu u maro ayuu garan waayay, muddona way kasoo wareegtay wakhtigii ay is dagaaleen. Koley wey weynaatay waanay iska illowday wixii dhacay ayuu is tusay. Layaab kumay noqon inay […]\nDookh iyo Doorasho – Qaybtii 4aad.\nMaygaag cabbaar ayuu sugay inta Deyr si fiican uga boganayo qoraaladii qiimeynta ee laptop-ka. Bunkiisa ayuu aayar iska cabay isagoo raba inaanu degdegin oo saaxiibkii warka ka sugo. Maygaag deganaanta uma dhalan wuxuuse ahaa mid is-bara deganaanshiiyaha iyo inuu wax sugo. Deyr cabbaar ayuu ku dul fikiray isagoo raba inaanu sheekada soo socota dhex gelin. […]\nDana – Qaybaha Koobaad iyo Labaad.\nIllaa soddon daqiiqo ka hor ayuu dhulku madoobaaday. Isla wakhtigaas cadceedu dhacday ayaanu roobkii shuuxa ahaa ee illaa duhurkii da’ayay qaaday. Waa fiid degan. Waxa dhacaysa neecaw aan qaboobayn. Xiliguna waa xagaa. Waa Hargeysa iyo sanadkii 2011-kii. Dad badani magaalada ma socdaan oo roobkaa laga wada dhacay. Gawaadhiduna si qunyar ah ayay u socdaan oo […]


Dalalka Carabta oo ku baaqay in Soomaaliya la taageero . | Salaan Media\nHome Wararka Dalalka Carabta oo ku baaqay in Soomaaliya la taageero .\nWarmurtiyeed laga soo saaray shir madaxeedka dalalka carabta uga socday magaalad Doxa ee dalka Qadar kaas oo ay ka qeyb galayeen madaxweynayaal , boqoro iyo amiiro ka mida dalalka Carabta ayaa laga soo saaray in Soomaaliya laga taageero dhinacyo fara badan.\nWar murtiyed kaas ayaa lagu taageeray sidoo kale Nabadda ay Ciidamada AMISOM ka dhaliyeen dalka Somaliya sida lagu qoray ,waxaana ay Jaamacadda Carabta ugu baaqday beesha Caalamka in lataageero dowladda Somaliya oo hadda ah dowladda ka baxday KMG nimo.\nWaxaa Sidoo kale lagu muujiyay in ay taageero xooggan ay Jaamacadda Carabta u heyso dowladda Somaliya oo kamid ah Ururka Jaamacadda Carabta , iyadoona uu Shirkaas goob jog ka ahaa Madaxweynaha Somaliya oo halkaas khudbad u kaga hadlaayo xaaladda Somaliya halkaas ka jeediyay.\nSidoo kale Shirkaas ayaa waxaa looga hadlayay xaaladaha Wadamada Siiriya iyo Falastin oo iyagana kamid ah dowladaha Islaamka oo dhibaatada ay hadda ka jirto.


Iin ka timid magaca unkan ee lala doonayo Dhuusamareeb (Waxa loo baahan yahay haddii magac la bedelayo) | Hadalsame Media\nHome Maqaallada Iin ka timid magaca unkan ee lala doonayo Dhuusamareeb (Waxa loo baahan...\nIin ka timid magaca unkan ee lala doonayo Dhuusamareeb (Waxa loo baahan yahay haddii magac la bedelayo)\n(Dhuusamareeb) 23 Agoosto 2020 – Qormadan gaabani waxay isku deyeysaa in ay ka jawaabto weydiimaha kala ah: Waa maxay ujeedka Sama-reeb iyo Dhuusa-mareeb? Haddii aanan la jecleysan, ma jiraa magac lagu doorsan karo?\n“Sama-reeb” oo ah magac la doonayo in loogu wanqalo magaalada Dhuusamareeb waa eray ka unkan same + reeb.\nSame = wanaag; samaan. Reeb = diidis in ay walaxi cid raacdo; si kas ah meel wax uga tegis.\nHalkan waxaa ka dhalanaya laba ujeeddo oo kala ah “samaan diid” iyo “samaan reebis”. Weli waa laba ujeeddo oo isku kahmi kara.\nBulshada akadeemika ah ama aan dhaho ardayda jaamacadaha waxaa lagu boorriyaa in aanay qoraaalladooda u adeegsan erayo yeelan karo ujeeddo badan (ambiguous words), waa haddii ay heli karaan eray uu ujeedkiisu cad yahay.\nHaddii macnaha sare loo noqdo, “Sama-reeb” waa meel samaanta laga diido. Marna “Sama-reeb” waa meel wanaagsan oo samaanta lagu reebo. Arrinkiisu waa 50% xumaan, iyo 50% samaan.\nBal haddana aan aragno habka fasirka ee lala qabsaday.-\nAlle kor ahaayee wuxuu Qur’aanka ku yiri “Waxaad tihiin ummadda u kheyr badan ee loo soo bixiyey dadka, waxaad fartaan wanaagga waxaadna ka reebtaan xumaanta ………. (2:110).\nAayaddaas wuxuu Eebbe innagu ammaanay in aan samaha farno, xumaantana reebno. Haddiise samaha la reebo (Sama-reeb) waxaan noqonaynnaa ummad tii ugu sharta badneyd. Halkan, erayga “Sama-reeb” wuxuu u ekaanayaa samaan la reebayo oo ah fal shayddaan. Waxaase la yiri “shakigu ma suulo ilaa yaqiin la helo”. Waa su’aal ee afkii hodonka ahaa miyaa laga waayey magac qurxan oo ujeedkiisu cad yahay?\nDhuusamareeb waa magaca degmada se lagu dhibsaday eraygaas ‘dhuuso’. Waa magac ay bixiyeen dadkii xoola dhaqatada ahaa. Sida laga hayo abwaankii Xabad Yabar Tashiil-Waaq markii uu beeshiisa u dejinayey xeerarka daaqa xoolaha wuxuu yiri “Biyaha dhuusa-ma-reebta Xanfaleey ayaa ku jirta ee yaan xoolaha nugulka ah laga waraabin”.\nXanfaleey waxay ahayd baa la yiraa boqorad arxan daran, balse abwaankaasu wuxuu eray-bixin uga dhigtay biyaha ay macdantu ku yar tahay waxaana lagu gartaa dhadhan xareed la moodo iyo fudayd aanan u adkayn sida kuwa ay macdantu ku badan tahay. Dhulka sidan ah xooluhu way ku shubnaan waana meesha eraygu u dhuranayo. Sidoo kale, waxaa jirta aragti qabta in xanfaleydu ku badan tahay dhulka saransoorka ah ee ay ku kulmaan laba ciidood oo kale duwan, ahna dhulka ay ugu yeeraan “Dhuusomareeb”.\nXilliga jiilaalka ee ay xooluhu noqdaan doon iyo weyd, looma naq-raaciyo dhulkaas loo gartay in ay liidato tayada daaqa iyo biyihiisu. Xooluhu marka ay weyd noqdaan waxaa ku badata dhuusada. Dhuusadaasi waxay ka hartaa kolka ay tigaad fiican daaqaan oo ay yara naaxaan, balse tigaadda tayada xuni dhuuso ma reebto oo waa Dhuusoma-reeb.\nHalkan waxaa nooga muuqda in erayga “dhuuso-ma-reeb” tilmaamayo saddex arrin oo kala ah –dhul ay laba ciidood isku weydaarato, –dhul ay biyihiisa macdantu ku yar tahay iyo –dhul aanay xooluhu ku naaxin. Ogowse tilmaantaasu waxay ku kooban tahay dhulka magaaladu ku fadhiso iyo daafihiisa, dhulka Soomaalidana waxaa laga helaa meelo badan oo dhuusamareebyo ah.\nMa jiraa magac lagu doorsan karo?\nDadka dhulkan dega waxay ku jiraan beelaha ugu hodonsan xagga afka. Waxay bartanka u fadhiyaan afguriyada (lahjadaha) koofurta, waqooyiga, bariga iyo galbeedka. Marka haddii aanay tala-xumo jirin, af-yari ma jirto. Waxay heli karaan kun magac, aanse tusaale u qaato toban magac.\nDalsan, Boqor, Hodon, Gobaad, Xiis, Abbaan, Hirad, Ladan, Cigan, Barsan, Negaad iyo boqolaal kale.\nMagaca Dhuusamareeb wuxuu leeyahay taariikh; ujeeddo ayaa ka dambeysa, diiwaanno ayuu ku qoran yahay, dareen badanna waa uu xambaarsan yahay. Waa magac magaalo dhan oo fac weyn. Sidaas darteed, beddelistiisa waa in laga tashado, oo fikirka lala wadaago taariikhyahannada, afyaqaannada iyo ugu dambeyn in ay ansixiyaan golaha deegaanka ee magaaladaas. Dalalka qaarkood magac beddelista waxaa lala wadaagaa dad weynaha oo afti ayaa la geliyaa.\nWaxaase yaab ah siyaasiyiinta Soomaalida oo hal shir ay ka qudbeeyaan ku beddela magac dhan sida Warta Nabadda (Wardhiigleey), Kow iyo Labaatanka Oktoobbar (Soobbe) iwm. Wax kale ma aha balse waa qalbi-wanaag iyo sal-fudeyd is biirsaday.\nMagaca degmada ee la beddelayo waa in laga eegaa saddex dacal oo kala ah i) Gaabnida oo ku wanaagsan xagga dhigaalka iyo dhihidda ii) Macnaha oo leh ujeeddo qura oo weliba qurxan iyo iii) Dhalashada oo ah in eraygu yahay dhalad Afsoomaali ah si ay qof kastaaba u garato.\nWaxaa Qoray: Cali-qeyr M. Nuur\nPrevious article“Hayga TAGO!” – Haweeney ninkeeda iskaga fureeysa sababtii ugu yaabka badnayd\nNext articleCiidamada Cirka & Badda Turkiga oo dhoollatus wayn ka sameeyey Badda Aegean Sea & Imaaraadka oo dayuurado dagaal….


AirTags waxay arki laheyd iftiinka maalinta dhamaadka sanadka. Shirkadda Cyrill Oo Iibineysa Qalabka Qaar | Waxaan ka socdaa mac\nAirTags waxay arki laheyd iftiinka maalinta dhamaadka sanadka. Shirkadda Cyrill waxay ku dhejineysaa qaar ka mid ah qalabyada iibka hore\nWaxaan joognay muddo dheer ka hadlaya AirTag iyo goorma ayey noqon doontaa daqiiqadda ay Apple u dooratay inay ku soo bandhigto suuqa. Weli ma hayno xaqiijin rasmi ah oo ah goorta ay taasi dhici doonto, laakiin waxaan ku kalsoonaan karnaa inay noqon karto dabayaaqada sanadkan. Rubuc-dii ugu dambeysay ama sidaa waxaan aaminsanahay haddii aan eegno qalabka ay shirkadda Cyrill horey ugu haysatay ka hor iibinta AirTags.\nWaxaan horeyba u isticmaalnay inaan aragno sida ugu dhow isla waqtigaas wax soo saarka cusub ee Apple loo bilaabay, waxaan haynaa qalab dhinac saddexaad ah oo loogu talagalay aaladdaas isla waqtigaas. Taasi waxay ka dhigan tahay in shirkadaha ay hayaan macluumaad aad u badan oo casri ah oo ku saabsan goorta la soo saarayo waxsoosaarka tufaaxa. Tusaale ahaan Shirkadda Nomad. Laakiin sidoo kale waxaan leenahay ilaa Cyrill, takhasus u leh qalabka telefonka iyo aaladaha teknolojiyada, waxay leedahay qalab horay loo sii iibiyay oo loogu talagalay AirTags, waxay ka dhigan tahay imaatinkiisa suuqa inuu ku dhow yahay.\nSi kastaba ha noqotee, waa inaad si dhow u eegtaa daabacaadda ganaaxa. Waan aragnaa taas shixnadaha waxaa la sameeyaa dhammaadka Oktoobar. Laga soo bilaabo wixii aan ka ogaan karno in Apple ay u badan tahay inay soo saarto AirTags caan ah dhamaadka sanadka. Si gaar ah si gaar ah rubucii la soo dhaafay.\nQalabku laftiisu waa kiis yar oo keychain-style kiisa loogu talagalay in lagu hanto xanta Apple "AirTags." Liisku wuxuu u oggolaanayaa macaamiisha inay horay u dalbadaan $ 20. Waa run in soo saaraha Waxay ku dhigaysaa sharraxaadda inay tahay nooca 2020. Waxay noqon kartaa qalad sababtoo ah waxaan horeyba u joognaa dhamaadka bisha Janaayo waxayna ahayd in la saxo. Uma maleynayo in shirkadu ay kaga tagayso sheygaas shabakada. Qalabka waxaa lagu iibiyaa laba midab (madow iyo dhagax) waxaana lagu qeexay shirkadda:\nKiiska suunka maqaarka ee veganant. Qalab dhammaystiran oo loogu talagalay dadka yaryar. Xiritaanka badhanka wuxuu hayaa AirTag-kaaga si aamin ah. Ku sudh booskaaga AirTag boorsadaada, furahaaga, boorsadaada, oo leh dahab goos goos ah oo qurxoon oo carabi-karaab ah. La jaan qaada lacag bixinta wireless. CYRILL Kiiska aasaasiga ah ee suunka maqaarka loogu talagalay Apple AirTag (2020).\nWadada buuxda ee maqaalka: Waxaan ka socdaa mac » Apple » Xanta » AirTags waxay arki laheyd iftiinka maalinta dhamaadka sanadka. Shirkadda Cyrill waxay ku dhejineysaa qaar ka mid ah qalabyada iibka hore\nApple Watch waxay badbaadisaa nolosha baaskiil ku nool Boqortooyada Midowday


WAAYIHII WARSAME Q30AAD W/Q: Cali M Diini | Laashin iyo Hal-abuur\nWAAYIHII WARSAME Q30AAD W/Q: Cali M Diini\nWAAYIHII WARSAME Q30AAD\nDhawr maalmood kadib Faaiso iyo Warsame si nabad ah ayay Nairobi ku gaareen. Idil oo wadata baabuur aabbeheed leeyahay ayaa boosteejada basaska ugu timid kadib na gaysay hoteelkii uu sannado ka hor Warsame degganaan jiray. Idil ayadu waxba kama oga hawsha Faaiso iyo Warsame war iyo wacaal u ma hayso in ay Xamar ka soo baxsadeen iyo sheekada Faaiso iyo Warsame isku keentay.\nMarkii ay hoteelkii tageen ayuu Warsame Idil u sheegay in Faaiso ninkeedi u imaan doono oo aysan u baahnayn qol kiro haddana Idil ayaa ku tiri “War gabadhu waa ay daallan tahay ee ninku goormuu imaanayaa?” Faaiso ayaa Idil waydiisay taleefankeeda si ay ninkeeda Yaasir u wacato. Idil inta nambarkii Faaiso ka yeersatay ayay wacday Yaasir markii uu dhacayna Faaiso u dhiibtay. Yaasir waxa uu u sheegay in uu hadda shaqo ku jiro oo uusan soo bixi karin ee galabta u imaan doono. Faaiso hoteelkii ayaa qol looga kireeyay simcard Safaricom ah na Idil ayaa uga soo qabatay dukaanka hoteelka ka soo horjeeda. Faaiso na inta ay taleefankii ay wadatay gashatay simcard-kii ayay wacatay habaryarteed oo magaalada ganacsi ku leh waxa ayna u sheegtay hoteelka ay joogto. Faaiso qolkeeda ayaa qado loogu geeyay halka Idil iyo Warsame fariisteen qaybta dumarka ee maqaayad ku taal qaybta hoose ee hoteelka. Warsame wali ma qubaysan waxaana ka muuqda bustii iyo boorkii basku la soo dhexjibaaxay, ma asagaaba waxaasi u muuqdaan waxa uu u hamuun qabaa aragga iyo agjoogga Idil’e. Idil qudheeda boholyowga ay Warsame u qabto darteed waxa ay hilmaantay in ay Islii joogto waxayna si dareen la’aan ah ayada iyo Warsame u dhexmareen tobanaan nin oo maqaayadda ka qadaynaya oo laga yaabo in qaarkood yaqaannaan. Marka ay galeen qaybta dumarka ee maqaayadda dhawr dumar ah ayaa fadhiyay oo Warsame si kulul indhaha ugu gubay ayaga diidaya ninka u soo xaluushay. Idil ayadu waxaas maba u jeeddo markii ay qabta dumadka galeen inta aysan fariisan inta ay Warsame ku soo boodday ayay hab siisay oo cabbaar laabta ku haysay. Dumar maamooyin u badan oo meesha fadhiyay mid ka mid ah ayaa inta xanaaqday damacday in ay Idil Warsame ku qayliso inta aysan hadlin mid kale oo dhinac fadhiday inta u soo dhawaatay dhagta ugu sheegtay “Waa wadaad romaantik ah maashaa Allah.” Garka wayn ee uusan Warsame labo gu’ jarin ayay Idil iyo Warsame ku baxsadeen. Ugu dambayn Idil iyo Warsame oo wajiyadooda ay raynrayni ka muuqato ayaa Warsame jaranjaradii hoteelka kor u fuulay Idil baabuurkeeda ku dhacday.\nFaaiso waxa ay wacatay habaryeed Sareedo saacado kadib na ayada oo taksi wado ayay Faaiso u timid. Habo Sareedo ayaa waydiisay Faaiso “aaway Yaasir?”\nIi ma imaan wali ayay Faaiso ku jawaabtay. “Habo Sareedo oo wajigeeda caro dabooshay ayaa tiri oo sabab uu kuugu imaan waayay?” “Shaqo ayaan ku jiraa ayuu igu yiri,” “Naa bal na keen waa yaabe nin xaaskiisa oo Ilaahay u soo badbaadiyay aan wali u imaan,” ayay Sareedo tiri. Faaiso inta ay san hoteelka ka tagin waxa ay wacday Warsame balse ka ma uusan qaban oo waa uu gam’ay.\nFaaiso waxa ay tagtay gurigii habaryarteed Sareedo oo ay kula kulantay qaraabadii oo dhan oo isugu timid si ay u soo salaamaan Faaiso oo Ilaahay soo badbaadiyay.\nFaaiso waxa habaryarteed iyo qaraabadii kale ee u timid sidii ay Shabaab uga soo baxsatay iyo ninkii Shabaabku u guuriyeen uu soo badbaadiyay balse Faaiso waxa ay qarisay in ninkaasi Warsame ahaa ayada oo ilaalinaysa nabadgalyadiisa iyo magiciisa inta uu Kenya joogo. Waxa ay ka cabsatay in ninkeeda ama qof kale Warsame dacweeyo sidaas lagu xiro. Faaiso waxa ay sheegtay in wiilka la socday ay isku soo lugdarsadeen markii ay Muqdisho diyaaradda ka soo raacaysay.\nSaaladdii maqrib markii la tukaday ayay Faaiso wacday Yaasir balse ka ma uusan qaban. Habeenkiina sidaas ayay Faaiso ku seexatay ayada oo xaajigeedi wali arag. Xattaa horay u ma aysan oo ayada oo Afgooye joogta iyo asaga oo Nairobi jooga ayaa la isu mehriyay sababtana waxaa lahaa Yaasir aabbibiis oo Faaiso adeerkeed labaad ah. Odayga ayaa mar uu Afgooye tagay Faaiso arkay kadib na wiilkiisa u doonay. Subaxdii dambe barqadii ayay Faaiso wacday Yaasir balse ma uusan ka qaban. Xooggaaa kadib ayado oo yaabban oo is leh maxaa ninka ku dhacay ayay heshay farriin qoraal ah oo Yaasir ka timid u na qornayd sidaan,\nSubax wanaagsan Faaiso, sidee ku bariday? Salaan kadib waxa aan go’aansaday in aan ku fasoxo oo ku furo maadaama anigu aan gabarnimo kugu guursaday haddana aadan gabar ahayn oo nin kale aad la guri gashay. Sidaas darteed labo dalqadood ayaan kugu furay mid saddexaadna waan kuugu daray. Meherkaagi kunka doolar ahaana taleefanka habaryartaa Sareedo oo M-PESA leh ayaan kuugu diray maadaama uusan kaagu M-PESA lahayn.\nMarkhaatiyada furriinka waa\nCabdi Cali Maxamad iyo\nYuusuf Guuleed Xasan\nNolol wanaagsan ayaan kuu rajeeyay\nFaaiso markii ay qoraalkii dhammaysay marna waa ay naxday marna waa ay yaabtay mar kale na ay faraxday.\nWaxa ay ka naxday in ninkeedi ay ku hanwaynayd uu furo oo waxa ay noqotay naag la furay fadhi u ma yaal. Waa ay yaabtay oo waxa ay la yaabtay dhaqanka xumada Yaasir iyo sida uu dadnimada uga arradan yahay oo gabar marna xaaskiisi ah marna walaashiis ah oo Ilaahay cadow ka soo badbaadiyay uusan sidee tahay ku oran oran furo.\nWaa ay faraxday oo waxa ay ku faraxday in uu Ilaahay jecel yahay oo uu horay Shabaab uga soo badbaadiyay haddana doqonkaas Yaasir ah uusan xilo uga dhigin.\nFaaiso inta ay habaryarteed Sareedo qolka ugu gashay ayay waydiisay in lacag taleefankeeda ku soo dhacday iyo in kale. Sareedo taleefankii ayay fiirisay mise kun doolar baa ku soo dhacday oo Yaasir ka timid. Sareedo oo warmoog ah ku tiri maasha Allaah kun doolar baa ninkaagi in aad maanta suuqa uga soo adeegtid kuugu soo diray illaa aroos baad isu diyaarinaysaaye. Faaiso ayaa tafeelankeedi Sareedo u dhiibtay oo ku tiri akhri farriinta. Sareedo markii ay dhammaysay ayay inta sarejoogsatay tiri “yaah! Yaah! Naa ma ka dhabbaa dhub Alle ha siiyee?” Faaiso u ma jawaabin. Sareedo cabbaar markii ay qaylqalisay oo guriga dhex gaardisay ayay inta degtay tiri “Habayaryar ha u bixin kaas Ilaahay baa ku mootiyay doqon aan kuu qalmin oo aabbahaa kaa iibsaday buu ahaa oo xoogaa lacag ah ku dhaafsaday”.\nFaaiso gurigii habaryarteed ayay muddo sannad ah ku noolayd waxa ayna muddadaas wax ka baranaysay iskoollada Nairobi ugu dambaynna dalka Kanada ayay u dhooftay. Faaiso intii ay Nairobi joogtay Warsame waxa ay iska la xiriiri jireen taleefanka ama khadka internetka.\nLa soco qaybaha kale haddii Eebbe idmo


Manchester United Oo Beddelka Romelu Lukaku Ka Dooneysa Juventus Iyo Inter Milan – Damqo\nManchester United Oo Beddelka Romelu Lukaku Ka Dooneysa Juventus Iyo Inter Milan\nKooxda kubadda cagta Manchester United ayaa wada xaajood la bilowday kooxaha Juventus iyo Inter Milan oo ay ka dooneyso beddelka weeraryahanka Romelu Lukaku.\nLaacibka afka hore uga ciyaara Juventus ee Paulo Dybala ayaa oo ka baxay safka koowaad ee tababare Massimiliano Allegri, ayaa waxay fursad siinaysaa Manchester United oo ku qancin karta inay lacagta iska qaataan, halka ciyaartoygana mushahar badan iyo boos joogto ah ay kusoo jiidan karto.\nManchester United, waxa kale oo ay dooneysaa laacibka weerarka uga ciyaara Inter Milan ee Mauro Icardi oo toddobaadkii hore laga qaaday kabtanimadii, isla markaana uu khilaaf soo kala dhex galay tababare Luciano Spalletti iyo maamulka kale ee kooxda, kaas oo salka ku haya heshiiska u dhexeeya.\nManchester United waxay qorshaynaysaa in xili ciyaareedka soo aaddan ee 2019-10 uu ugu bilaabmo wejiyo cusub iyo weeraryahanno awood badan oo ka caawiya inay kusoo laabato horyaalnimada oo aanay ku guuleysanin intii uu Sir Alex Ferguson ka tegay, waxaana u calaamadsan Dybala ama Icardi oo ay ku xulatay qaabka ay u guurguuraan ee khadka dhexena usoo caawiyaan, haddana goolasha u dhaliyaan.\nManchester United waxay aaminsan tahay in labada laacib uu mid kastaa ku kici doono lacag ka badan £100 milyan, waxaanay u diyaarsanaysaa wax kasta oo ay ku heli karto, iyadoo qorshaha ay u gudbin doonto kooxahan uu ka mid noqon doono Lukaku oo dhinaca kale u wareega.\nTababare Solskjaer ayaa si buuxda uga saaray safkiisa Romelu Lukaku, waxaanu ka door biday Marcus Rashford oo ah weeraryahanka koowaad ee uu xilligan ku xisaabtamo, hase yeeshee waxa uu fursad ka heli karaa dhaawacyada soo gaadhay Jesse Lingard iyo Anthony Martial oo laba illaa saddex toddobaad garoomada ka maqnaan doona.\nPrevious Sawirro:-Madaxweynaha Jubbaland oo xariga ka jaray dhismayaal cusub\nNext Wadooyinka qaar ee Muqdisho oo saakay xiran


Muuse Biixi Oo Ka Hadlay Dilka Taliyihii Sirdoonka Laascaanood - Awdinle Online\nMuuse Biixi Oo Ka Hadlay Dilka Taliyihii Sirdoonka Laascaanood\nMarch 17, 2020 (Awdinle Online) –Madaxweynaha Somaliland Muuse Biixi Cabdi ayaa ka hadlay Dil xalay Magaalada Laascaanood ee Xarunta Gobolka Sool loogu geystay Taliyihii Sirdoonka Somaliland ee Laascaanood Cabdiqani Guhaad Xasan.\nMadaxweyne Muuse Biixi ayaa tacsi u diray Qoyskii iyo Asxaabtii ee uu ka baxay Taliye Cabdiqani Guhaad oo kooxo hubeysan ay ku toogteen afaafka hore ee gurigiisa xili uu sii galayay.\nIsaga oo sii hadlaayay Muuse Biixi ayaa waxaa uu sheegay in ragii dilay Taliye Guhaad ay yihiin Cadow kusoo maqan Somaliland, hayeeshee waxaa uu xusay in Somaliland ay u diyaar garoowi doonto sidii ay uga hortegi laheyd waa sida uu hadalka u dhigay.\nLaamaha kala duwan ee amniga Somaliland ayuu faray Madaxweyne Muuse Biixi inay ka hortegaan falalka amnig darro ee xiliyada qaar ka dhaca deegaanada maamulkaas.\nDhinaca kale Muuse Biixi ayaa ka hadlay Qaraxii lagu dilay Guddoomiyihii Maxkamadda Gobolka Sool Xasan Sheekh Maxamuud, kaasi oo ka dhacay Magaalada Laascaanood, wuxuuna xusay inay gacanta kusii dhigi doonaan dadii arrintaas ka dambeeyay.\nSi kastaba warar la helayo ayaa sheegaya in Taliyihii Sirdoonka Somaliland ee Laascaanood Cabdiqani Guhaad Xasan uu gacanta ku haayay Kiiska qaraxii lagu dilay Guddomiye Xasan Sheekh Maxamuud.\nPrevious articleShaqaale ka tirsan Wasaaradda Maaliyadda Puntland oo Boosaaso lagu dilay .\nNext articleGuddiga Shaqaalaha Rayidka ah ee Dowladda oo bixiyey amar la xiriira COVID-19


Xulka Senegal oo iska xaadiriyey Final-ka Koobka qarammada Afrika 2019 kaddib markii ay garaaceen Tunisia… + SAWIRRO – Gool FM\n(Qahira) 14 Luulyo 2019. Xulka qaranka Senegal ayaa iska xaadiriyey kama dambeysta Koobka qarammada qaaradda Afrika 2019, kaddib markii ay 1-0 ku garaaceen dhiggooda Tunisia.\nKulankan oo ahaa mid adag ayaa lagu kala nastay qeybtii hore goolal la’aan 0-0, inkastoo xulka Senegal ay birta garaaceen.\nQeybtii labaad ee ciyaarta markii dib la isugu soo laabtay xulka Tunisia ayaa helay fursad dahabi ah, kaddib markii rigoore loogu dhigay 75’daqiiqo, laakiin nasiib-darro waxaa ka khasaariyey Ferjani Sassi.\nDhinaca kale xulka Senegal ayaa dhankooda rigoore loo gudhigay dhammaadkii ciyaarta balse waxaa gool ku laadkaas ka lumiyey 81’daqiiqo Henri Saivet, kulanka ayaana ku dhammaaday 90-ka daqiiqo gar isku mid ah 0-0.\nWaxaa loo baahday in labada xul la kala saaro, waxaana kulanka lagu kordhiyey 30-daqiiqo oo dheeri ah intii daqiiqadaas lagu jirayna xulka Senegal ayaa helay gool ay guusha ku qaateen, waxaana uu ahaa mid uu iska dhaliyey (Own Goal) 101’daqiiqo Dylan Bronn, kulanka ayaana ku soo dhammaaday 1-0 looga adkaaday Tunisia.\nXulka qaranka Senegal ayaa iska xaadiriyey Final-ka koobka qarammada Afrika markoodii labaad taariikhda, horay waxay u gaareen kama dambeysta tartankan sanadkii 2002-dii.\nSenegal waxa ay final-ka tartankan koobka qarammada qaaradda Afrika la ciyaari doonaan xulkii caawa soo adkaada Algeria iyo Nigeria, halka Tunisia ay kulanka kaalinta saddexaad la dheeli doonaan xulkii laga soo adkaado Algeria iyo Nigeria caawa.\nManchester United oo kooxda Manchester City ku garaacday saxiixa Harry Maguire... (Goorma ayuu tijaabad caafimaad mari doonaa?)\nDaacad alle Aamin says:\nAlx hadiiba Arab kawada hartay tartanka.aniga wxn taageerto weyn u ahaa wadamada madowga ah sida SENEGAL.\nArab nacalatulahi caleyk.kuwa semi finalka joogana wan cuneynaaaaaaa.


XASAASI: Tababare Jurgen Klopp Oo Taleefan Toos Ugu Wacay Kalidou Koulibaly & Dareenka Uu Qabo Daafaca Napoli Oo La Ogaaday - Gool24.Net\nXASAASI: Tababare Jurgen Klopp Oo Taleefan Toos Ugu Wacay Kalidou Koulibaly & Dareenka Uu Qabo Daafaca Napoli Oo La Ogaaday\nTababaraha kooxda Liverpool ee Jurgen Klopp ayaa lasoo warrinayaa inuu taleefan toos ugu wacay daafaca dhexe ee kooxda Napoli ee Kalidou Koulibaly oo saxeexiisa lala xidhiidhinayo kooxo badan oo ay Reds kamid yihiin.\nKlopp ayaa uga sheekeeyay Koulibaly waxa uu qorshahiisu yahay sanadka dambe isaga oo dhinaca kale faah-faahin ka siiyay sida ay ugu wada haboon yahiin safkiisa daafaca isaga iyo Virgil Van Dijk.\n28 sano jirkan oo loo badinayo inuu si dhakhso ah uga hayaami doono Napoli ayay bar-tilmaameed ka dhiganayeen dhawaanahan kooxo ay kamid yihiin Real Madrid, Barcelona, Man United, Paris Saint-Germain iyo Newcastle United.\nLaakiin sida uu sheegayo wargeyska ree France ee Le10Sport, Liverpool ayaa hoggaanka saxeexa Koulibaly ka hoos xaday kooxaha kale iyadoo uu wargeysku sheegayo in dareen ahaan uu 28 sano jirkaasi la dhacay taleefanka uu ka helay Klopp.\nArrinta taleefan ku wicista ayaa ah mid si wanaagsan horeba ugu shaqaysay tababare Klopp isaga oo dhawaan la hadlay weeraryahanka RB Leipzig ee Timo Werner kaas oo sidoo kale doonaya inuu ku biiro Reds.\nHeshiisyada ay kooxaha waaweyn ee Yurub dhammaynayaan xagaagan ayaa noqon doona kuwo sidii hore ka kakan maadaama oo uu dhaqaalaha kooxahaas dhulka la galay xanuunka safmarka ah ee Korona.\nKoulibaly ayay kooxdiisa Napoli ku qiimayn jirtay 90 Milyan oo Pound walow la filayo inay markan aqbali doonto lacag intaas ka hooseysa oo qiyaastii 65 Milyan ah.\n65-kaas Milyan ayaa wali lacag badan ku noqon karta Liverpool oo horeba u diiday inay 50 Milyan oo Pound ka bixiso Timo Werner.


Miyaan ku kalsoonaadaa calaamadaha binary ee bilaashka ah? | vfxAlert official blog\nCalaamadaha bilaashka ah ee vfxAlert: dhaqso iyo faa'iido\nMarka laga bilaabo si ay fursadaha ganacsiga, bilowga ah iyo ganacsatada xitaa xirfadeed Forex su'aal qabto. Miyaan ku kalsoonahay calaamadaha binary ee bilaashka ah ama maya? Waxaa jira dalabyo badan oo internetka ah, sida loo doorto midka saxda ah. Miyaan iibsan karaa rukhsad isla markaaba? Aan aragno sida tani ugu shaqeyso vfxAlert.\nSi aad u hesho calaamadaha bilaashka ah, kaliya ku rakib barnaamijka vfxAlert ee nidaamkaaga qalliinka oo iska qor goobta:\nFaahfaahin dheeraad ah oo ku saabsan qaabka signal ee qaybta « Sidee u shaqeeyo vfxAlert » iyo ugu xadeynta muhiim ah oo lacag la'aan ah calaamadaha fursadaha binary:\n• Qiyaasta "Awood" ayaa lagu muujiyaa hal calaamadood oo afartiiba ah;\n• Wax war ah kama helin «Heatmaps».\nAynu aragno haddii faa'iido lagu ganacsan karo xannibaadahaas oo kale iyo in kale? Si tan loo sameeyo, aan soo qaadanno istiraatiijiyad ikhtiyaar ikhtiyaari ikhtiyaari ikhtiyaari ah loo heli karo xitaa kuwa bilowga ah.\nKasta oo ku kala duwan M1-D1. Muddada oo dheereysa, ayaa calaamadda lagu kalsoonaan karaa.\nLabada ciyaaryahan kasta oo lacagta. Shuruudda ugu weyn waa go'an (2-3 dhibic) faafitaan iyo lacag la'aan qarsoon. Natiijooyinka ugu xasilloon waxay muujinayaan EUR / USD, GBP / USD, NZD / USD, AUD / USD.\nIstaraatiijiyaddu waxay isticmaashaa hal tilmaame farsamo:\n• CALL-doorasho. Dhammaan saddexda istiraatiijiyadood waa in loo hagaajiyaa xagga sare oo si isku xigxig ah loo dejiyaa hoos ilaa kor: "dheer - dhexdhexaad - gaaban", ama SMA (8) MASMA (5) -SMA (3). Tani waa waajib in la xaqiijiyo kor u kac.\n• saaray-doorasho. Xaaladaha iska soo horjeedda: celceliska dhaqaaqu wuxuu u rogayaa kor ilaa hoos iyadoo loo eegayo qorshaha “dhakhso - dhexdhexaad - gaabis ah” (SMA (3) –SMA (5) –SMA (8)) - waxaan suuqa ku galnaa baarka labaad kadib burburka.\nShuruudaha furitaanka ikhtiyaariga ah ee Moving Average ayaa fudud; dhibaatadu waxay ku jirtaa kaliya xaqiijinta calaamadaha binary ee bilaashka ah:\n• Astaamaha saxda ah ee ishaaradu ma muuqdaan; ma jirto wado lagu xaqiijin karo istiraatiijiyadda.\n• Maqnaanshaha "Heatmaps" ma kuu oggolaanayso inaad ogaato kalsoonida astaamaha marka loo eego tirakoobka, tilmaamayaasha kale ee qiimeynta degdegga ah ee isku halaynta calaamadaha binary.\nSida aad ku arki karto fiidiyowga, waad sameyn kartaa lacag, inkasta oo ay u egtahay bakhtiyaanasiib. Inkasta oo xisaabinta loo fulinayo si waafaqsan istiraatiijiyad isku mid ah noocyada lacag bixinta, taas oo aan lagu sameynin kuwa badan xitaa kuwa bixiya calaamadaha ugu fiican. Kaliya macluumaadka oo dhan lama heli karo, ganacsaduhu waa inuu go'aan ka gaaraa kaliya tilmaamayaasha iyo garashada.\nQof kastaa wuxuu go'aansadaa inuu u beddelo nooca calaamadaha ee lacagta la siiyay iyo in kale. Laakiin, haddii aad si dhab ah uga fikirayso sida lacag looga sameeyo ikhtiyaar ikhtiyaar ikhtiyaar ah wuxuu tixgelinayaa faa'iidooyinka rukunka la bixiyo:\n• Ganacsaduhu wuxuu arkayaa dhammaan macluumaadka calaamadaha. Isku-darka "calaamadaha + istaraatiijiyada ikhtiyaar ikhtiyaar ikhtiyaari ikhtiyaari ikhtiyaari ah" u oggolaan doonta waqti si loo arko xilliga ay "dhabta ah" suuqa bilaabmayo inuu is beddelo.\n• algorithm la-qabsi iyo calaamado loogu talagalay cryptocurrencies ayaa lagu daray, kuwaas oo sidoo kale la heli karo dhamaadka usbuuca markay Forex xiran tahay;\n• Ku darista dallaalkaaga. Ku baayacmushtara deebaajigaaga iyo xeeladahaaga adigoon ka bixin vfxAlert.\n• U dirista calaamadaha telegram kanaal ka ganacsiga qalabka mobilada.\n• Shaandheeyeyaasha signalka iyo tirakoobka la dheereeyey waxay suurtogal ka dhigayaan in la go'aamiyo hantida ugu faa'iidada badan suuqa.\nHabka ganacsiga vfxAlert waa mid fudud: haddii macaamiisha kaliya ay helaan khasaara iyagoo isticmaalaya calaamadaha ikhtiyaariyada ikhtiyaariga ah ee dhabta ah, adeeggu ma heli doono lacagta soo socota ee rukunka. Kuma tiirsanaanno dillaal gaar ah laakiin waxaan ku talinaynaa oo keliya iyaga.


SOCDAALKII GURMAD EE GALBEEDKA…AXMED CARWO | Cadceed newssite\nSOCDAALKII GURMAD EE GALBEEDKA…AXMED CARWO\nShalay 11 June 2017, waxaanu Hargeysa ka baxnay 7.30 subaxnimo, waxaanu ahayn wafdi uu hogaaminaayo Murashaxa M/W Kulmiye Muuse Biixi. Waxaa socdaalku ahaa gurmad iyo socdaal Xog raadin ah. Gurmud u jeeda magaalooyinka Wajaale iyo Borama oo shuban biyood ka dilaacay. Isbitaalka Wajaale, waxa nalagu siiyey Xog waran iyo tafaasiil buuxda shubanka oo hadda si haaboon loo mareeyey, tirada dhimashada iyo bukaan socodka cusubina ay aad hoos ugu dhaceen. Waxa maamulku ka cowday leydhka oon line Ku xidhnayn shirkadda ugu dhowina ka dalabtay $2500.00, oo rakibaad ah iyo lacag ay ugu baahan yihiin nadaafadda guud iyo biyo gelin. Waxa kale ooy sheegeen shaqaale Ku meel gaadha oon guno helin.\nWaxa noo xigtay Isbitaalka Dhexe ee Borama. Warbiixn maamulka caafimaadka iyo maamulka gobalka iyo degmada, dabadeed waxa Murashax Muuse ku gudoonsiiyey lacag dhan $30,000.00 (Sodon Kun oo Dollar), taas oo ka kabi doonta baahiyaha ay sheegeen ooy ugu weyntay tan la xidhiidha shaqaalaha mu meel gaadhka ah. Murashaxu waxuu si tafatiran ula dardaarmay ilaalinta nadafadda guud, isaga oo la hadlaaya bulshada gaar ahaan dan yarta oo la sheegay inay labada xaafadood ee ay u badan yihiin ay tiro ahaan ugu badan yahay xanuunku, xafadaha Shacabka iyo Cismaan Nuur. Waxuu kiu booriyey inay maqlaan dardaranka iyo talooyinka dhakhaatirta iyo adeegayaasha caafimaad. Waxuu xusay shaqaalaha caafimaadka qaybta nadaafada iyo ka-kaaliyaasha xanuun jiifka kaadida, iyo saxadada ka guraaya, kana nadiifinaaya, kolka badan keena xataa ka cabsoodo inay soo galaan gudaha isbitaalka.\nRuntii waxuu ii ahaa aniga socdaal waxqabad, socdaal is qiimeyn ku dhisan runta iyo waaqica jira, iyo hawl wadeeno u guntaday ka midho dhalinta doorashada Madaxtooyadal. Waxay hawlwadeenada iyo haldoorka shacbigu balan qadeen inay Awdal tahay gobal taageero u haya xukuumadda iyo xisbigeeda, ayna ka go’antay xaqiijinta guusha Kulmiye. Dhinaca hogaanku waxuu balan qaaday inay caqabad kasta oo jirta ay xalin doonaan, ayna keeni doonaan qorshe iyo dariiq cad oo min hogaan ilaa xubin xisbiyeed tuulo lagu wado shaqeeyo, hawsha qalbigeednuna tahay isku duubnanta bulshada gobalka iyo maamulka gobalka ee xisbiga, ayna tahay tan lagu rumeyn karo hiigsiga Kulmiye, waxii taageero ah ee dabada ka yimaadaana tahay badhi taar uun. Waa in Gobalku isku tashadaa, oo ay wadajir ku hawl galaan waxii ay hogaanka uga baahdaana diyaar loo yahay taakulo iyo talaba. Wadajirka iyo wadashaqaynta Gobalka ayaa dhalinaysa in isku xidhka maamulka dhexe ee xisbiga iyo Gobaku wuu noqdo mid dhammeys ah oo waxtar ah. Waana taas tan aanu ka soo shaqaynay oon u soo jeexnay tubtii loo hirgelin lahaa.


Madasha Xisbiyadda Ma Guul Siyaasadeedbaa Mise Silcin Shacbi | Somalisan.com\nHome Afsomali Madasha Xisbiyadda Ma Guul Siyaasadeedbaa Mise Silcin Shacbi\nMaalintii Axadda ee October 6, 2019, dadka Soomaaliya waxay marqaati ka noqdeen isbeddel loo riyaaqo, kadib markii dacwad ka dhan ah Dowladda Federalka Soomaaliya uu Xisbiga Himilo Qaran (XHQ) u gudbiyey Maxkamadda Sare.\nGuddoomiyaha XHQ Mudane Sheikh Sharif Sheikh Axmed iyo wafdi uu hoggaaminayay ayaa lagu xannibay garoonka magaalada Muqdisho xilli ay u socdaalayeen magaalada Kismaayo, si ay uga qaybgalaan caleemasaarka Mudane Axmed Maxamed Islaam Madoobe.\nXoghayaha XHQ Senator Ilyaas Cali Xasan ayaa warbaahinta u sheegay in “tallaabadii lagu xayiray Mudane Sheekh Shariif ay aheyd mid sharci darro ah.”\nSharciyaqaanadda qaarkood ayaa qaba in go’aanka lagu soo rogay Jubbaland uusan waafaqsaneyn dastuurka, kol haddii aan laga ansixin Baarlamaanka xeerka xaaladda degdegga ah.\nKuwa ka soo horjeedda doodaas sharci ayaa iyana qabo, in xaalad degdeg ah aan lagu soo rogin Jubbaland, balse lafaray diyaaradaha inay isdiiwan geliyaan afar iyo labaatan saacadood ka kor duulimaadkoodda.\nHaddii doodda loo daayo maxkamadda, khubarada siyaasadda Soomaaliya ayaa u arka wax loo riyaaqo in gar siyaasadeed la horgeyo maxkamad, waxayna isbeddelkaas ku tilmaameen tillaabo hore loo qaaday, balse lala soo raagay.\nSi kastaba ha ahaatee, xannibaadda Mudane Sheikh Shariif Sheikh Axmed waxaa ka dhashay dhaqdhaqaaq siyaasadeed oo keenay in qaar ka mid ah xisbiyada iska diiwaan geliyay Guddiga Madaxabannaan ee Doorashooyinka Qaranka ku dhawaaqaan isxulafaysi tobaneeyo xisbi oo ay ka mid yihiin Himilo Qaran, Horusocod, Ileys, Wadajir, MBDA, NDP, UPD.\nInta badan dadka gorfeeya siyaasadda, waxay u arkaan isbahaysigaas horumar iyo biseyl ay gaareen siyaasiyiinta ka aragtida duwan hoggaanka Dowladda Federalka Soomaaliya. Hase yeeshee, aragti taas ka duwan ayaa aaminsan in heshiiska isbahaysiga siyaasadeed “political coalition,” uu abuuri karo sawaxan dheer, balse usan lahayn hadaf hor leh oo ka duwan hariifo ku noqoshada Xukuumadda.\nHaddaba su’aasha mudan in la isweydiiyo ayaa ah: Xisbiyada dalladda ku xulufoobay ma yihiin kuwo mabda’, aragtida amase fikirka siyaasadeed ku kala duwanaa oo hadda raadinaaya inay mideeyan aragtidooda, si ay saameyntooda siyaasadeed miro u dhasho?\nSida warbaahinta ay sheegtay xisbiyada ku xulufoobay “Madasha Xisbiyada Qaran,” waxay wadaagaan keliya afhayeen ku meel gaar ah. Mudane Xasan Sheikh Maxamuud oo la hadlaayay idaacadda VOA ayaa sheegay in ujeeddada xulufadu aysan ahayn isku tanaasul iyo iskaashi mabda’ toona.\nIn ku dhow 50 xisbi oo magacuyaal ah ayaa dalka iska diiwaangeliyay. “Badankoodu waxay matalaan dano shaqsi ama koox, iyagoo taageero ku raadiya boogaha iyo isdiidmada gacan ku rimiska ah ee qabiillada dhex yaala,” ayuu yiri Saciid Cabdisalaan oo falanqeeya siyaasadda gobolka.\nHaddaba, suuraggal ma tahay in isbahaysiga aan ku dhisneyn aragti iyo mabda’ toona inuu saameyn wax ku ool ah ku yeesho codbixiyeyaasha doorashada 2020/21?\nSideedaba, isbahaysi xisbiyo siyaasadeed (political parties’ coalition) waxaa lagu gaaraa labo arrimood: (1) In lagu dhiso xukuumad loo waayay xisbi qur ah oo heysta aqlabiyad; iyo (2) In lagu dumiyo xukumad uu hoggaaminayo xisbi aan aqlabiyad heysan.\nSida muuqata isbahaysiga – Madasha Xisbiyada Qaran, waxay adkayn kartaa ku xisaabtanka dib u soo laabshada Madaxweyne Maxamed Cabdullahi Farmaajo, inkastoo ilaa hadda uusan si rasmi ah ugu dhawaaqin in mar labaad uu u tartami doono madaxtooyada qaranka.\nFalanqeyaasha siyaasadda ayaa aaminsan, in si loo helo koox horistaagi karta lafteedu ay ku xiran tahay in mucaaradku uu la yimaadaan siyaasad iyo hoggaan mideysan.\nSi kastaba ha ahaatee, waxaa laysku raacsan yahay in awoodda Madasha Xisbiyada Qaran ay ku abaabuli karto codbixiyeyaal isbeddel u horseeda dalka ay tahay mid aan sahal ahayn.\nShakise kuma jiro, in Madasha Xisbiyada Qaran ay u bahaan yihiin waqti badan si ay u turxaan bixiyaan kalsooni darrada gudahooda ka muuqata, si ay jawaab ugu helaan “Yaa hoggaaminaya isbahaysiga.”\nFikradda taageersan baahida loo qabo, “siyaasadda Xukuumad dhexe oo awood leh” ayaa aaminsan in Madasha Xisbiyada Qaran aysan lahayn aragti fog oo dhisi karta bulsho horumarsan, oo ka duwan ha loo guuro “confederation.” Taas miyeysan micnaheedu ahayn “Waanu soconweynee aanu roorno (orodno).”\nDhinaca kale, ceebalka madaxweynayaashii hore ee Soomaaliyeed, marka laga reebo Mudane Aadan Cabdulle Cusmaan (Aadan Cadde), waxaa ka mid ah “dabeecadda isku dhejinta awoodda xukunka.” Fikradaas oo kale kama marna kooxda talada dalka haysa ee “Nabad iyo Noolal”, taas oo dareen ku abuurtay mucaaradka jilicsan.\nKuwa dhaleeceeya “siyaasadda xukun awood leh” ayaa ku eedeya xukuumadda inay adeegsato siyaasadda kadeedinta kuwa ka aragtida duwan, si ay u wiiqdo dimuqraadiyadda. Tusaale waxaa noogu filan, in xukuumadda daciifisay awoodda golaha sharci-dejinta, taas oo wiiqaysa hubinta isku dheelitirka awoodaha dastuuriga ah.\nTeeda kale waxaa khatar siyaasadeed ah, in xisbiyo aan mideysneyn ku tartamaan doorashooyin qof iyo cod ah, ayagoo isbahaysigoodu aysan dhaafsiisneyn “Waxaanu ka soo horjeednaa maamulka jira.” Ifafaalahu wuxuu u muuqdaa, in Nabad iyo Noolal aan la horistaagi kari doonin marka la eego mucaaradnimada jahwareersan ee dalka.\n“Doorashadii 2012kii, ayaa xildhibaano ka soo horjeeda Madaxweynihii DKG Sheikh Shariif Sheikh Axmed, isbahaysi cajiib leh ku soo saareen Mudane Xasan Sheikh Maxamuud, oo aan hore looga aqoon masraxa siyaasadda Soomaaliya. Tabtaas oo kale waxaa dabbaqay 2017kii, Mudane Maxamed Cabdullahi Farmaajo oo aan saadaasha ku jirin markii uu la tartamayay Madaxweyne Xasan Sheikh Maxamuud” ayuu yiri Cabdalla Jaylani oo wax ka qora siyaasadda gobolka.\nTaariikhda Soomaaliya, horey looguma maqal madaxweynayaal hore oo ka soo horjeesta madaxweyne fadhiya. Cabdalla Jaylaani oo sii wada falanqeyntiisii ayaa yiri, “Inta madaxweynashaashi hore ay horboodayaan 50 xisbi oo is barbar yaaceysa, waxaa hubaal ah in Madasha Xisbiyada Qaran ay laf cad toobin ku hayso.”\nMucaaradku wuxuu u baahan yahay inay cashar kala soo dhex baxaan doorashooyinkii 1968-69 inta ay goori goor tahay. Xilligaas 64 xisbi oo badankoodu lagu raadinayay 123 kuraas xildhibaan ayaa 2,214 musharax u tartansiiyay baarlamaanka. Taasi waxay dalka dhaxalsiisay fashil dimuqraadiyadeed.\nHal arrin oo muhiim u ah guusha mucaaradka waxay tahay daldaloolada awood ku dirirka xukuumadda dhexdeeda, taasna kama muuqato maanta xubnaha xisbiga talada dalka haya. Weliba Farmaajo iyo Khayre waxay shacbiga u muujiyeen inaysan laheyn isdiidadii hoggaanka sare dhaqanka u ahayd sanadihii la soo dhaafay, taas oo utun ku ahayd xasilloonida siyaasadda dalka.\nWar iyo dhammaantii, konton sanadood oo cadaadis diktatooriyad iyo burbur dagaal sokeeye kadib, waxaa xaqiiqa ah in xisbiyada cusub oo aan lahayn waayo aragnimada doorasho cod-iyo-qof ah, u baahan yihiin gargaar horumarin, si tartan dimuqraaddiyadeed oo micna leh dalka uga dhacdo, diiraddana loo saaro danaha guud ee dalka iyo horumarinta bulshada fiyow.\nHaddii si haboon loo taakuleeyo xisbiyada abuurmay iyo ururada bulshada rayidkaba, waxay ka qayb qaadan karaan dhawrista habsami u socodka doorashada cod iyo qof ee 2020/21.\nHaddaba, waxaa muhiim ah in baarlamaanka uu meelmariyo shuruucda xisbiyada, si caalamka looga raadsado taageero khibrad lagu dhiso xisbiyo karti siyaasadda iyo saameynba leh. Haddii taas la waayo, dalka kama gudbi doono darandoori (khayaal) siyaasadeed iyo isdiidmo qabiil.\nPrevious articleVIDEO Farmaajo iyo wafdi uu hoggaaminayo ayaa gaaray Magaalada Addis Ababa ee dalka Ethipioa\nNext articleFull VIDEO Farmaajo Madaxweynaha Jamhuuriyadda Federaalka Soomaaliya Mudane Maxamed Cabdullaahi Farmaajo oo khudbad ka jeediyey furitaanka Beerta Midnimada oo ah mashruuc dalxiis oo laga hirgeliyey dalka Itoobiya ayaa sheegay in fududeynta isu-socodka iyo duulimaadyada tooska ah ee Soomaaliya iyo Itoobiya ay saameyn wanaagsan ku yeesheen iskaashiga ganacsi ee labada dal. Madaxweynaha ayaa tilmaamay in dalalka Gobolka ay ka faa’iideysan karaan fursadaha ganacsi iyo maalgashi ee ay hodan ku tahay Soomaaliya, waxa uuna xusay in cimilada dalkeenna iyo bilicdiisuba ay horseedayso in ay ku soo hirtaan dalxiiseyaasha heer Gobol iyo kuwa caalamiga ah. “Dhinacayaga, waxaa naga go’an dhiirri-gelinta dalxiiska iyo iskaashiga ka dhexeeya dalalkeenna, taas oo ay fududeynayso duullimaadyada tooska ah ee maalinlaha ah.” Madaxweynaha Jamhuuriyadda ayaa soo bandhigay sida dowladda iyo shacabka Soomaaliyeed ay uga go’an tahay in ay kula tartamaan dalalka Gobolka horumarka iyo wax wada-qabsiga, isagoona adkeeyey in ilaalinta daris wanaagga ay fure u tahay xoojinta xiriirrada laba geesoodka ah. Munaasabaddan waxaa ka soo qeyb galay Madaxweyneyaasha dalalka Uganda Mudane Yoweri Museveni, Kenya Mudane Uhuru Kenyatta, Koonfurta Suudaan Mudane Salva Kiir Mayardit, Raiisul Wasaaraha dalka Suudaan Mudane Cabdalla Xamduuk iyo wufuud kale oo ka socotay dalalka Gobolka.\nWaa Kuma Nuruddin Farah\nRaiisal Wasaare Xasan Bille oo Umadaha Midoobay kala hadlay sidii loogu gurman lahaa goobaha...\nDuuliye Corneyl Muuse Biixi Cabdi Xildiid oo Cafis Madaxweyne u fidiyey mar kale 400...


Iran iyo Midowga Yurub oo iska kaashanayo dagaalka ka dhanka argagixisada | Somali National Television - sntv.so\nHome WARARKA MAANTA Iran iyo Midowga Yurub oo iska kaashanayo dagaalka ka dhanka argagixisada\nIran iyo Midowga Yurub oo iska kaashanayo dagaalka ka dhanka argagixisada\nSarkaal sare oo ka tirsan Wasaaradda arrimaha dibadda ee Iran ayaa ku celiyay in Dowladda Jamhuuriyadda Islaamiga ah ay diyaar u tahay iney si dhow dalalka Midowga Yurub kala shaqeyso dagaalka ka dhanka ah argagixisada.\nKullan dhexmaray diblomaasiyiin Midowga Yurub iyo Iran ayay warkan ku shaacisay Iran,sida lagu yiri war ka soo baxay Wasaaradda arrimaha dibada ee Xukuumadda Tehran.\n“Kulankan, waxaa looga dhawaaqay in Iran ay diyaar u tahay wadashaqeyn dhammaystiran oo ballaaran sida arrimaha amniga iyo hirgelinta wadashaqeyn dhab ah oo si wadajir ah baaritaan loogu sameynayo,iyadoo kaashaneysa dalalka kale ee Midowga Yurub, “ayuu yiri Afhayeenka Wasaaradda Dibadda Iran Bahram Qassememi.\nKulankan yaa daba socda ka dib weerar hubaysan oo lala beegsaday Kolonyo ciidan oo ku sii jeeday magaalada koonfurta Iran ee Ahvaz 22-kii September. Waxaana lagu eedeeyay kooxda argagixisada ee al-Ahvaziya, weerarku wuxuu ku dhintay 25 qof, oo ay ku jiraan ilmo afar-jir ah.\nDowladaha Norwey, Sweden,Denmarka iyo Iran ayaa isku raacay iney hal meel uga soo wada jeestaan kooxaha argagaxisada,sida Qassemi uu sheegay,waxayna carabka ku adkeeyeen inaan la aqbali Karin oo lala xisaabtami doono cidii ganbaad u noqota.\nPrevious articleRa’isulwasaare Kheyre oo sheegay in Xukuumadda ka shaqeyneyso sidii dalka looga hirgelin lahaa isbedel Dhab ah.\nNext articleAgaasimaha Guud ee Wasaaradda Warfaafinta oo dhallinyarada ugu baaqay dib u dhiska dalka


Bilowgii bishaan ramadaan ayaa waxaa magaalada B/weyne laga bilaabay tartan Quraan aqris, tartankaas oo u qeybsanaa laba qeybood oo kala ah:\n1- Tartan ay tartamayeen dugsiyada quraanka kariimka ah ee magaalada\n2- Iyo tartan ay tartamayeen dhammaan dugsiyada quraanka kariimka ee\ndegmooyinka uu ka kooban yahay gobolka Hiiraan.\n1- Tartankii dugsiyada quraanka magaalada B/weyne\nTartankaan ay ku tartamayeen dugsiyada quraanka kariimka ee magaalada B/weyne ayaa waxaa ka qeyb galay dhammaan dugsiyada quraanka ee ay ka kooban tahay magaalada, dugsiyadaas oo uu ka mid ahaa dugsiga quraanka ee Xarunta Agoonta Ugaas Khaliif ee B/weyne.\nTartankaan quraan aqriska ayaa lagu tartamayay 30ka Juzz ee quraanka, iyadoo loo kala qaaday 3 qeybood (30ka juzz, 20ka juzz iyo 10ka juzz), dhammaan 30kii juzz waxaa kaalinta 1aad galay Axmed C/llaahi Xasan (Axmed haadi) oo ka socdaay Xarunta Agoonta Ugaas Khaliif ee magaalada B/weyne, waxaana lagu abaal mariyay $200, Axmed haadi ma ahan markii ugu horeysay ee uu 30ka juzz kaalinta 1aad ka galo, ramadaankii sanadkii hore ayey ahayd markii 129 arday uu kaalinta 1aad kaga guuleystay, isagoo lagu guddoonsiiyay abaal marin dhan $500, Macawis, Shaati, Cimaamad, Kabo iyo weliba saacad.\nDhanka kale tartankii 20ka juzz ee dugsiyada quraanka magaalada b/weyne ayaa sidoo kale waxaa kaalinta 1aad galay Max'ed Cabdi Ciidoole oo ka socday isla Xarunta Agoonta Ugaas Khaliif ee magaalada B/weyne, iyadoo isagana la guddoonsiiyay abaal marin dhan $150 maasha'allaahu waa wax lagu farxo, ninkii agoon-nimo kusoo koray ayaa qiimeyn kara farxaddaan.\n2- Tartankii dugsiyada quraanka ee degmooyinka G/Hiiraan\nTartankaan ay ku tartamayeen dugsiyada quraanka kariimka ee degmooyinka gobolka hiiraan ayaa waxaa ka qeyb galay dhammaan dugsiyada quraanka ee degmooyinka uu gobolku ka kooban yahay, dugsiyadaas oo uu ka mid ahaa dugsiga quraanka ee Xarunta Agoonta Ugaas Khaliif ee B/weyne.\nTartankaan quraan aqriska ayaa lagu tartamayay 30ka Juzz ee quraanka, iyadoo loo kala qaaday 3 qeybood (30ka juzz, 20ka juzz iyo 10ka juzz), dhammaan 30kii juzz ee ardayda dugsiyada quraanka degmooyinka gobolka hiiraan waxaa kaalinta 1aad galay Axmed C/llaahi Xasan (Axmed haadi) oo ka socdaay Xarunta Agoonta Ugaas Khaliif ee magaalada B/weyne, mar labaad ayuu abaal marin u helay $250, waa agoonkii isla bishaan ramadaan dugsiyada magaalada b/weyne 30ka juzz kaalinta 1aad galaye.\nDhanka kale tartankii 20ka juzz ee degmooyinka gobolka hiiraan ayaa sidoo kale waxaa kaalinta 1aad galay Max'ed Cabdi Ciidoole oo ka socday isla Xarunta Agoonta Ugaas Khaliif ee magaalada B/weyne, iyadoo isagana la guddoonsiiyay mar kale abaal marin dhan $150 maasha'allaahu waa wax lagu farxo, ninkii agoon-nimo kusoo koray ayaa qiimeyn kara farxaddaan.\nWalaal miyeysan ahayn wax lagu farxo markaad aragto waqtigii aad gelisay mirihii kasoo baxay, waxaan filayaa jawaabtu waa iska caddahay


NORWAY: Maal-qabeen xaaskiisa dilay oo muddo 2 sano ku dhow sirayay booliska oo la xiray - Calanka.com\nBooliska dalka Norway waxaa ay shalay gelinkii hore ay xabsiga dhigeen nin maalqabeen ahaa kaa soo muddo labo sano ka hor xaaskiisa la waayay, uuna intaasi sirayay booliska islamarkaana uu jah-wareerinayay.\nNinkan oo lagu magacaabo Tom Hagen islamarkaana deggan xaafadda Fjellhamar ee duleedka magaalada Oslo ayaa waxaa xaaskiisa ka waayay guriga 31. oktober 2018, waxaana uu ku wargeliyay booliska, isagoona u sheegay in uu xaaskiisa Anne-Elisabeth Hagen uu ka waayay guriga islamarkaana uu miiska ugu yimid warqad hanjabaad iyo madax-furasho lagu dalbanayo.\nWargelintaasi kadib waxaa ay boolisku rumeysteen sheegashada ninkan, iyagoona kiiskaasi u baarayay in muddo ah qaab “qafaalasho” ayna ku jahwareereen intii ay baaritaanka ku jireen.\nWarqadda uu gurigiisa ka dhex helay ninkan ayaa waxaa ku qornaa in ay doonayaan lacag madax-furasho ah oo sagaal milyan oo euro ah, oo waliba lacag caadi ah aan aheyn balse tan loo yaqaan Bitcoin ee internetka looga kala ganacsado.\nNinkan oo intii ay boolisku baaritaanka wadeen la shaqeynayay ayaa marba jiho khaldan u tilmaamayay booliska si uu u jahwareeriyo, isagoona xitaa qeyb ka mid ah lacagta la dalbaday oo gaareysay in la badan hal milyan iyo bar euro ah ay boolisku ku wargeliyeen in uu u xawilo nimanka xaaskiisa qafaashay si ay u tixraacaan, balse waxa uu ku shubtay lacagtaasi account qarsoon oo uu isaga ka dhex sameystay internet-ka islamarkaani aan cidi tixraaci karin kaligiis mooyee.\nTom iyo xaaskiila Anne-Elisabeth\nIntii uu baaritaanka socday waxa ay dhowr jeer isku dheceen ninkani booliska, oo uu muddo kadib ku wargeliyay in aysan dhageysan karin taleefankiisa wixii iminka laga bilaabo oo uu u baahn yahay nolol u gaar ah.\nBooliska oo shaki ku abuurtay isku-dhacyadaasi iyo xal-ka-gaarid la`aanta raadadka kiiskan ayaa waxaa ay ogolaasho kasoo qaateen xeer-ilaalinta dalkaasi si ay mikrofoono qarsoon iyo waliba muuqaal duubayaan uusan ka warqabin ninkan ay ku xirtaan gudaha gurigiisa islamarkaana ay bilooyin dhageysanayeen ama daawanayeen.\nTallaabadan ayaa booliska u sahashay in ay xogo dheeraad ah ka helaan kiiska, waxaana ay ugu dambeyn iskuweer ka qabteen ninkan xilli uu shaqo u socday shalay abaarihii sagaalka subaxnimo ayna xabsiga u taxaabeen.\nWaxaa ay booliski ku eedeynayaan iminka in uu wax ka ogyahay amaba uu isaga dilay xaaskiisa.\nWaxaa sidoo kale lagu eedeynayaan in uu booliska siray ama marin-habaabinayay intii ay baarisku socotay.\nMaxaad ka fili kartaa lammaane da`ah oo cudurka coronavirus kala geeyay?


Dagaal Udhaxeeya Dad Shacab Ah iyo Ciidanka Kenya Oo Ka Socda Magalada Beled Xaawo.\nSaturday December 23, 2017 - 10:55:31 in Wararka by\nWararka ka imaanaya gobolka Gedo ayaa sheegaya in iska hor'imaadyo u dhaxeeya dad shacab ah iyo ciidamada Melleteriga Kenya uu ka dhacay degmo kaabiga ku heysa Xuduud beenaadka ay wadaagaan Kenya iyo Soomaaliya.\niska hor’imaad xooggan ayaa ka dhacay gudaha magaalada Beled Xaawo kadib markii ciidamo isugu jira Booliska iyo Melleteri Kenyaan ah ay gudaha usoo galeen magaalada, goob joogayaal ayaa sheegay in ciidanka Kenya ay isku dayeen in darbiga ku dherergsan Xuduud beenaadka ay gudaha usoo geliyaan magaalada arrinkaas oo sababay kacdoon shacabi.\nDad shacab ah oo iskood isku abaabulay ayaa dhagxaan ku weeraray ciidanka Kenya oo iyana rasaas ku asqeeyay magaalada kadibna waxaa bilaawday dagaal rasaas laysku adeegsaday, shacabka Beled Xaawo ayaa markii lasoo baxay qoryo gacmeedyo waxaana sidaas ku bilaawday dagaal culus.\nWararka ayaa intaas ku daraya in dagaalku uu xoogeystay waxaana ku biiray dhaalinyaro hubeysan oo deegaanka ah, kadib muddo 2 saacadood ah oo ay dagaallo culus socdeen ayay shacabka Soomaalida usuurtagashay in ciidanka Kenya ay ka qabsadaan goobtii ay weerarka kusoo qaadeen.\nWararkii ugu dambeeyay waxay sheegayaan in ciidamada Kenya ay dib ugu gurteen degmada Mandheera oo kaabiga ku heysa Beled Xaawo, xaalad kacsanaan ah ayaa lagasoo sheegayaa deegaannada xuduud beenaadka ku teedsan.\nDowladda Kenya ayaa doonaysa in ay ku luga fidsato magaalada Beled Xaawo islamarkaana ay dhul hor leh qabsato balse dadka deegaanka ayaa tallaabadaas ka dhiidhiyay waxaa xusid muda in maamulka dabadhilifka ah ee magaalada kajira uusan gacan ka geysan difaacidda magaalada taas oo banaanka soo dhigeysa dabadhilifnimadiisa.


Sawirro: Farmaajo oo si weyn loogu soo dhoweeyey Uganda - Caasimada Online\nHome Warar Sawirro: Farmaajo oo si weyn loogu soo dhoweeyey Uganda\nSawirro: Farmaajo oo si weyn loogu soo dhoweeyey Uganda\nKampala (Caasimada Online) – Madaxweynaha waqtigiisa uu dhamaaday ee Maxamed Cabdullaahi Farmaajo iyo wafdi uu hogaaminayey ayaa goordhoweyd gaaray magaalada Kampala ee dalka Uganda.\nWafdiga madaxweynaha ayaa waxaa si weyn loogu soo dhaweeyay garoonka diyaaradaha ee Kampala, wuxuuna qeyb ka yahay madaxda lagu marti-qaaday Munaasabadda Caleema-saarka Madaxweynaha dib loo doortay ee dalka Uganda Mudane Yoweri Museveni.\nFarmaajo ayaa inta uu ku sugan yahay caasimada Kampala ee dalka Uganda waxa uu kulamo duceedyo la qaadan doona madaxda ka qeyb-galeysa caleema-saarka, sida uu sheegay Agaasimaha warfaafinta madaxtooyada.\nSidoo kale inta uu ku sugan yahay Kampala waxa uu madaxweynaha waqtigiisa uu dhamaaday kulamo la qaadan doona jaaliyada Soomaaliyeed ee Uganda iyo ardeyda wax ka barata dalkaas.\nMadaxweynaha ayaa waxa safarkaan ku wehlinaya wasiirka Qorsheynta, Maalgashiga iyo Horumarinta Dhaqaalaha Jamaal Maxamed Xasan, Marwada Koowaad ee dalka Marwo Seynab Cabdi Macallim, Lataliyeyaasha Madaxweynaha iyo Saraakiil kale.\nBishii Janaayo ee sanadkan 2021 ayay ahayd markii Museveni lagu dhawaaqay in uu yahay guuleystaha doorashooyinka guud ee dalkaas, wallow uu natiijadaas qaadacay hogaamiyaha mucaaradka Bobi Wine.\nSi kastaba, madaxweyne Museveni oo talada dalka Uganda qaab Jabhadayn ku qabsaday sanadkii 1986-dii waxa uu xilkaasi hayaa 35-sano, isagoo codbixinta Doorashadii u dambaysay ee ka dhacday dalkaasi bishii Janaayo 14-dii ee sanadkan uu ka helay 58.64%.


Prof. Cali Maxamed Geedi oo Dib u Dhacay ku yimid safarkii uu Marar Badan ku Imaan Lahaa Muqdisho\nBuluugleey,Saturday, October 01, 2005\nImaashaha Prof. Geedi ayaa waxey hadalheyntiisu ku badan tahay oo keliya Xusseen Caydiid, wuxuuna Xusseen ku celceliyey marar hore inuu Muqdisho u soo gaarayo Prof. Geedi. Xusseen ayaa hadda dib u soo cusbooneysiiyey imaashaha Geedi wuxuuna sheegay in todobaad gudihiisa magaalada Muqdisho ay ku soo fool leeyihiin wafdi uu hoggaaminayo Prof. Cali Maxamed Geeddi oo ka kooban grabka Jowhar oo ah taageerayaasha Col. Cabdullaahi Yusuf.\nWaxaa laga war helay in dib u dhaca badan oo ku yimid safarka Prof. Geedi ay ugu wacneyd khilaaf xoogan oo u dhexeeya Col. C/llaahi Yuusuf Axmed iyo Prof. Cali Max’ed Geedi, kaas oo la xiriira qaabka loo xalinayo dhameynta khilaafka u dhexeeya garabyada hubeysan ee ka soo kala jeeda magaalooyinka Muqdisho iyo Jowhar.\nProf. Geedi ayaan sinaba ku qanacsaneyn in dagaal lagu dhameeyo khilaafka labada garab, taas oo ay ka soo horjeedaan Col. Cabdullahi iyo Maxamed Dheere. Labadaan dagaalooge oo dadaal badan ugu jira iney dagaal oogaan ayaa ku adkeysanaya in dowlada loogu yimaado Jowhar oo wixii deeqana ay halkaas ku maamushaan garabkoodu. Waxeyna labadaas nin shaki weyn ka qabaan in haddii uu Prof. Geedi dego Muqdisho in isbedel ay ku imaaneyso siyaasada Prof. Geedi, taasna ay horseedi karto burbur ku yimaada garabka Jowhar.\nWaxaa kaloo muuqta sadaal ifineysa in Prof. Geedi uu damacsan yahay inuu meel dhexe ka istaago garabyada isku haya loolanka awooda ee ka soo kala jeeda Muqdisho iyo Jowhar. Waxaana laga yabaa inuu dego Villa Somalia oo uu garab ka dhigto Xusseen Caydiid oo hadda u muuqda inuu meel dhexe ka taagan yahay muranka u dhexeeya labada garab. Haddii uu sidaas sameeyo wuxuu Prof. Geedi ka badbaadaya isbaheysiga labada kooxood oo aad u hubeysan inuusan midna u noqon laheyste ku qasban inuu raaco aragtidooda.\nWaxaa la xaqiijiyey in Kulan looga hadlayey sidii loo soo dhaweyn lahaa Prof. Geedi uu ka dhacay Villa Somalia, Kulankaas ayaa laysku afgartay in guddi ka kooban 12 xubnood loo magacaabo soo dhaweynta Prof. Geeddi oo ay sheegeen inuu dhowaan imaanayo Muqdisho. Xuseen Ceydiid ayaa sheegay in rajo wanaagsan uu ka qabo xubnaha garabka Muqdisho ku sugan iyo kuwa Jowhar iney isu soo dhowaan doonaan, oo khilaafaadka ka dhexeeya la dhameyn doono. Xuseen Ceydiid wuxuu ku tilmaamay ciidamada lagu xareyey magaalada Jowhar in aysan aheyn kuwo sharci ah, waxaana loo baahan yahay buu yiri marka la xareynayo ciidamo qaran in baarlamaanka la soo marsiiyo, si markaa uu baarlamaanka u ansixiyo.\nCol. Cabdullahi ayaa qaba inaan Muqdisho loo kala dhuuman oo ay sugaan inta ay garabkoodu xoog yeelanayaan, dabadeedna iyaga oo wada socda degaan Muqdisho marka ay ka furtaan gacmaha dagaaloogayaasha ka soo horjeeda garabkooda. Waxaa kaloo isi soo taraya walaaca uu ka qabo Col. Cabdullahi in lagu cidleeyo magaalada Jowhar oo dadaal badan ay gelisey beeshiisu.\nKhilaafkaan ayaa wax uu sii kordhay markii uu Col. Cabdullahi soo jeediyay in xubno ka tirsan garabkiisa oo xigta ahaan isaga aad ugu dhow ay tahay iney ku wehliyaan tegitaankiisa Xamar, kaddibna in wixii warbixin ah oo ay soo uruuriyaan ay kula soo laabtaan Magaalada Jowahr. Hase yeeshee Prof. Cali Max’ed Geedi ayaa isagu ku adkeysanaya in si madaxbanaan uu u tago Muqdisho uuna kulamo la yeesho xubnaha ka soo horjeeda oo ku sugan Muqdisho. Khilaafkaas soo jiitamayey ayaa waxa uu keenay in uu mara badan dib u dhac ku yimaado imaatinkii Prof. Geedi uu ku soo gaari lahaa magaalada Muqdisho oo lagu waday inuu yimaado wakhti hore.\nMaxamed dheere ayaa isna u muuqda ninka u sababta ah in lagu kala dareero magaalda Jowhar. Dagaaloogahaas ayaa wuxuu caburiyey taagerayaasha garabka Col. Cabdullahi, isaga oo xoogiisa u adeegsanaya siyaasada uu ku muujinayo in garabka Jowhar ay ku hoos jiraan magantiisa, damaanadna uu isagu ka yahay oo taladiisa la’aantiis aysan garabkaas qaadi karin wax tilaabo ah. Maxamed Dheere ayaa hadda waxaa ku foorarta eedeymo badan oo sababay in garabkoodu ay waayaan dhaqaale badan oo ay ka sugayeen wadamada caalamka. Hadda waxaa isaga ka sii fogaanaya taageerayaasha ku fikirkaa Col. Cabdullahi oo u arkaa Jowhar meel ay ku badan tahay halista caafimaadkooda iyo caburinta xoriyada fekerkooda.\nMaxamed Dheere wuxuu horay uga fogaaday dagaaloogayaasha ay isku heybta yihiin ee ku sugan magaalada Muqdisho. Wuxuuna feker ahaan ku raacay Col. Cabdullahi in dagaaloogayaasha Xamar awood lagu muquuniyo oo dhegta dhiiga loo daro. Haddii uu Prof. Geedi isaga soo tago Jowhar, waxaan shaki lahyn in Col. Cabdullahi isna uu u kicitimayo gobolka Bari. Waayo taageerayaasha garabka Col. Cabdullahi ayaa aaminsan inaan la isku aamini karin Maxamed Dheere haddii ay fashilanto siyaasada garabka Jowhar, waxeyna cabsi ka qabaan inuu qarashka ku baxay joogitaankooda uu qaansheegasho naftooda rahmad ugu qabsado, iyaga oo weliba meesha aan ka saarin iska hor imaad uu dhexdooda ku daato dhiig.\nCol. Cabdullahi oo ay u muuqato burburka garabka Jowhar ayaa si uu u yareeyo waxyeelada ka iman karta arrintaas wuxuu ka codsaday Col. Barre Hiiraale inuu dhexdhexaadin ka bilaabo isaga iyo dagaaloogayaasha Xamar, taas oo ay macnaheedu tahay inuu helo fursad ah ama inuu kula baxo ciidankiisa ama inuu ka helo ogolaasho inuu nabad ku yimaado Xamar inta aysan dhicin kalayaac ku yimaada garabka Jowhar oo hadda xaalkoodu cakiran yahay.\nBurburka Garabka Jowhar ayaa waxaa soo hoobiyey dhaqaalihii laga sugayey adduunka oo loo diidey in la soo gaarsiiyo garabkaas, iyagoo horay ugu tashaday helitaanka lacagtaas oo ay u qorsheysneyd iney ku maalgeliyaan maleeshiyooyinka laga soo uruuriyey Bari iyo dhaqaale badan oo maamulka Jowhar laga amaahsaday.\nSiyaasdda lagu maamulayo dowlada Soomaalida haddii Prof. Geedi loo madaxbaneyn lahaa waxaa hubaal noqon lahayd ineysan cakiranteen, sida ay maanta u murugeysan taheyna ay wax badan dhaami lahayd. Waxaa nasiib wanaag noqon lahayd in laga tanaasulo xooga loo isticmaalayo siyaasad ahaan, loona soo noqon lahaa dadaalka dib u heshiisiinta ay u baahan tahay ummadda Soomaaliyeed in si daacada looga dhex shaqeeyo. Waxaa rajo weyn laga muujiyey safarka Prof. Geedi uu ku imaanayo Muqdisho inuu isbedel ku keeno labada garab ee isku haya awooda Soomaalida, hogaanka dalkana lagu saleeyo danta guud oo ay meesha ka baxdo isqabqabsiga ku saleysan fikirka gaar ahaaneyd.


DALAB CUSUB: Barcelona Oo Aan Marnaba Ka Daalayn Rabitaanka Neymar, Dalab Cusub Oo Ay U Gudbiyeen PSG & Haddii Ay Kooxda Ree France Soo Ogolaatay. - Gool24.Net\nTababaraha Paris Saint-Germain ee Thomas Tuchel ayuu kasoo yeedhay hadalkii ugu miisaanka culusaa ee meel ku sheegaya mustaqbalka Neymar isaga oo sheegay in xiddigaasi uu si dhab ah u doonayo bixitaan.\nSida haatan laga soo xigtay wargeyska L’Equipe, Barcelona ayaa markale samaysay isku day ay PSG kaga doonayso 27 jirkan waxaana ay u gudbiyeen dalab cusub oo lacag iyo ciyaartoy iskugu jira.\nWargeyska ayaa sheegay in dalabkaas uu ka koobnaa Ivan Rakitic iyo Philippe Coutinho oo lagu daray 40 Milyan balse ay si sahlan kusoo diiday Paris Saint-Germain.\nBarcelona ayaa dhawaan uun 120 Milyan kula soo saxeexatay weeraryahankii Atletico Madrid ee Antoine Greizmann waana sababta u diidaysa inay lacag badan oo toos ah ku kharash gareeyaan Neymar iyagoo taa bedelkeeda ciyaartoy adeegsanaya.\nSIDOO KALE AKHRISO: QIIMAYN: Xidigihii Fashilmay,Kuwii Sida Layaabka Leh Isku Muujiyay Iyo Qiimaynta Ciyaartoyda Kooxaha Man United & Chelsea Ee Kulankii Old Trafford.\nXalka ugu fiican ee labada kooxoodba qancin kara ayaa u muuqda inuu yahay in Coutinho lagu daro heshiiskan oo laga dhigo mid xiddigo is dhaafsi maadaama Barca qudheedu ay doonayso inay iska iibiso xiddigaas.\nSidoo kale Rakitic ayaa xilli ciyaareedkan soo socda gali doona tartan adag oo khadka dhexe ee shaxda tababare Ernesto Valverde ah gaar ahaan kaddib imaatinka Frankie De Jong.\nSi kastaba, PSG ayaan haatan isku daalin dalabkaas cusub ee ay ka heshay Blaugrana walow ay ka warqabaan in Neymar uusan ku faraxsanayn haddana waxa xaqiiq ah inaysan marnaba sahal kusii dayn doonin.\nWarar kale ayaa sheegaya in Paris ay kaliya dhagaysan doonto dalab lacag kaliya ka kooban taas oo heshiis xagaagan gudihiisa qabsooma ku adkayn doonta Barcelona.\nDhinaca kale wakiilka Neymar ee Pini Zahavi ayay Barcelona u sheegtay inuu PSG kasoo dhameeyo heshiis ciyaartoy is dhaafsi ah balse waxaan la ogayn haddii uu soo qancin doono maamulka kooxdaas.


Turkiga oo amray in lasoo xiro mas'uuliyiin katirsan Dowlada Sucuudiga . — FAAFIYE.COM\nTurkiga oo amray in lasoo xiro mas’uuliyiin katirsan Dowlada Sucuudiga .\nBy Editor\t On Dec 7, 2018\nWarqad kasoo baxday Xeer ilaaliyaha guud ee dowladda Turkiga ayaa lagu amray in lasoo xiro labo mas’uul oo katirsan maamulka Aala-Sucuud.\nRagga la amray in lasoo xiro waxay kala yihiin Axmad Casiiri oo ahaa kuxigeenkii taliyaha guud ee Sirdoonka maamulka Aala-Sucuud iyo Sucuud Al-qaxdhaani oo ahaa la taliyihii hore ee Muxamed bin Salmaan.\nLabadan mas’uul ayaa waxaa horey loogu eedayay iney mas’uul toos ah ka ahaayeen dilkii wariye Jamaal khashogi , waxaana markii ay soo baxday fadeexadaas uu boqorka Aala-Sucuud uu soo saaray wareegto uu xilka kaga qaaday.\nWeli dowaldda Turkiga waxay daba taagantahay qadiyadda Jamaal Khashogi oo lagu dhex dilay qunsuliyadda maamulka Aala-sucuud ee magaalada Istanbuul, waxaana la ogaaday in Muxamad bin Salmaan uu yahay qofka bixiyay amarka lagu dilay wariyahaas.\nAl Shabaab oo qarax ku dishay Jeneraal Cumar dheere .\nAabe dilay labo gabdhood uu dhalay.\nWasaarada Caafimaadka oo la wareegtay Isbitaalka Banaadir.\nLafta-gareen oo loo doortay madaxweynaha Koonfur Galbeed.\nGaas Oo Maanta Ku Dhawaaqay In Uu Yahay Musharax.


Beledweyne: Ciidamada dowlada oo saakay weeraray jabhadda jeneraal Xuud | XORRIYA NEWS\nHome Wararka Beledweyne: Ciidamada dowlada oo saakay weeraray jabhadda jeneraal Xuud\nBeledweyne: Ciidamada dowlada oo saakay weeraray jabhadda jeneraal Xuud\nWararka aan saakay ka heleyno duleedka magaalada Beledweyne ee gobolka Hiiraan ayaa sheegaya in ciidamada dowladda, gaar ahaan kuwa NISA ay weerar ku qaadeen goob ay ku sugnaayeen ciidamo uu hoggaamiyo sarkaal lagu magacaabo Abuukar Xaaji Warsame Xuud.\nSarkaalkaas ayaa ka gadooday hanaankii loo maray doorashadii ka dhacday HirShabeelle ee lagu doortay Cali Guudlaawe iyo ku xigeenkiisa Yuusuf Dabageed, waxuuna wacad ku maray kol sii horeysay in maamulka cusub ee HirShabeelle uusan Hiiraan ka howgeli doonin.\nOdayaasha dhaqanka magaalada Beledweyne ayaa la sheegay inay ku guul dareysteen waan-waan ay ka dhex wadeen sarkaalkaas iyo hoggaanka HirShabelle.\nGuul daradaasi waxay keentay in saakay ay ciidamada dowladdu weeraraan goobihii ay ku sugnaayeen sarkaalkaas iyo jabhadiisa, waxaana la sheegay in haatan ay ciidamada NISA la wareegeen deegaankii ay horay u joogeen Jeneraal Xuud iyo Jabhadiisa.\nDeegaanka saakay lagu dagaalamay ee horay ay u joogeen ciidamada Jeneraal Xuud ayaa lagu magacaabaa Ilkacado, waxaana haatan ku sugan ciidamadii halkaas ku weeraray ee NISA.\nWararkii u dambeeyey ee aan ka heleyno dagaalka saakay ka dhacay duleedka magaalada Beledweyne ayaa sheegaya, in sarkaalka iyo ciidamadiisa ay u ruuqaansadeen dhul buuraley ah oo u dhaw halka saakay lagu dagaalamay.\nIllaa hadda si rasmi ah looma oga khasaaraha ka dhashay dagaalkaas, balse wixii ka soo kordha kala soco halkaan.


Beesha Baajuun oo ku dagaalantey in lagu …………………………….\nGuddoomiyaha Beesha Baajuun ee Ururka Somali Fikirini Union Maxamed Ismaaciil Barakaale ayaa ka codsadey beesha caalamka ,wasiirka Arrimaha Dibada Dawlada Kenya ,guddoomiyaha guddiga Fududeynta iyo Hawlaha Shirka IGAD in lagu darro saxiixiyasha shirka wadahadalada Nabadda ee Soomaaliya oo ka socda Kenya.\nGuddoomiyaha Beesha ayaa sheegay in Beesha Baajuun ay degan tahay dhinaca Koofuureed ee Gobolka Jubada Hoose ee Kismaayo ,waa in aan ka mid noqonaa beelaha shirka dib u heshiisiinta Soomaaliya saxiixadey. waxaan degnaa Kismaayo ilaa Raas kambooni oo xuduuda Soomaliya iyo Kenya ayuu yiri mudanaha.\nBeesha baajuun waa beel ka mid beelaha kale ee Soomaaliya ee wadaaga degaanada ay wada degana yihiin. Gobolka Jubbadda Hoose, Beesha baajuun waa beel aan ka qayb galin dagaalada sokeeya ee Soomaaliya ka dhacay tan iyo 1991,waa beel nabadeed waa in ay kamid noqdaan beelaha hogaamiyayaashu saxiixay shirka wadahadala Soomaaliya ayuu hadalkiisa ku soo gabagabeeyey.\nudu danbeytii waxa uu yiri waa ku jiraan hogaamiyayal ka mid 0.5 saxiixayaasha sababta keenay in na loo diido maxay tahay ayuu qoraalka ku soo koobey.\nGuddoomiyaha Beesha Baajuun ee Ururka Somali Fikirini Union\nMuddane Mxamesd Ismaaaciil Barakaale\nProfosoorada iyo lacture`s Jomo Kenyata University oo shaqo joo………….\nMacalimiinta Jomo kenyatta University ayaa shaqadda Joojiyey ilaa muddo 3-maalmood ah laga soo bilaabo 1-bishan December.\nShaqo joojinta macalimiinta waxay ku timid ka dib markii la siin waayey lacag loo balan qaadeyin lagu kordhin doono mushaarka ay horay u qaadan jireen.\nWasiirka wasaarada tacliin ee dawlada Kenya Muddane Prof. Giorgo Saitoti ayaa u sheegay in ay wali soo gaarin lagac deyn ah ay ka sugayaan deyn bixiyayaasha caalamka ee Wold Bank.\nArdeyda dhigata Jaamicada jommo Kenyatta ayaa banaanbax sameeyey ka dib markii ay muddo 3-maaalmood cashar loo dhigin ,waxay kaloo ku andacoodeen in feega ama lacagta lagu barto maadooyinka la kordhiyey ay dhib ku tahay bixinteeda.\nJommo Kenyatta University ayaa ka mid Jaamicadaha ugu waawey ee ku yaala magaalada Nairobi,dhigatana aradey gaareysa ilaa 6-kun ardey oo ka kala yimid dalka gudihiisaiyo dibadiisa.\nMacalimiin ayaa sheegay in ayan la xaajooneynin wasaarada tacliinta ee Dawlada ilaa la siiyo lacagahooda,waayo waxaan biilanaa lacagaha aan mishaarka u qaadano meelkale lacag nagama soo gasho ayuu yiri Madaxa Macalimiinta ee Jommo Kenyatta University.\nDawlada cusub ee madaxweynaha uu ka yahay Mwai Kibaki ayaa in ay dhalatey aan wali fulinin balanqaadyadii laga sugaayey .\nShaqaalaha hay`adaha ayaa maalinba qaar banaanbax sameeya iyagoo ku andacoonaya in mishaarku yar yahay hadana aan la siin bisha markii ay dhamaato,mideeda kale waddankii oo sicir barar ku dhacay oo maciishadii qaali noqotey.\nMaxamed Saruura oo Maxkamada sii deysay …………………………….\nMaxamed saruura ayaa la qabtey oo xabsiga la dhigay bishii may 20-keed ,ka dib markii lagu soo Eedeyey in uu ka danbeeyey dadkii qarxiyey Hotelkii Israail ku lahey Magaalada Mombaasa ee Safari Club ,December,2002.\nSuuqa Weyn ee Magaalda Mombaasi ayaa laga soo qabtey isagoo ku jira shaqo maalmeedkiisa Ganacsi ee Dukaanka Ku yaal Becsharo Street ee Mombasa.\nMohamed ayaa ka mid ah Muslamiin u dhalay wadanka Kenya dhalashadiisa hore tahay Yamani.\nMuddane Saruura ayaa u sheegay saxaafada in si xun ay ula dhaqmeen ka dib markii Boliiska Kenya Gacnaha iyo Lugaha oo ku dhawaadey in naafo ka noqdo.\nMaxamed Saruura ayaa loo xiray suspect ama umaleyn in uu ka ka mid yahay Al-Qaida.\nMaxkamada ayaa soo deysay shaley ka dib markii lagu waayey wax dembi ah oo ku lug leh qaraxaaasi.\nQaraxaasi iyo kuwe kale ayaa loo xiray muslimiin gaarey ilaa 300-qof oo ilaa iyo 30-dameeyo Somaali ah ka mid yihiin.\nDadkaasi loo xiray danbiga qaraxaasi ayaa baaris ku socota ilaa iyo waqtigii la xiray oo gaareysa muddo sanad dhan.\nFaafin: SomaliTalk.com | Dec 4, 2003


Maraykanka oo ku baaqay in lakala diro Malayshiyaadka Shiicada ah ee Ciraaq - BBC News Somali\nMaraykanka oo ku baaqay in lakala diro Malayshiyaadka Shiicada ah ee Ciraaq\nImage caption Dagaalamayaasha PMU ayaa qayb ka ahaa dadaalkii ay dawladda Ciraaq dib ugula wareegtay Kirkuk\nXoghayaha arrimaha dibadda ee Maraykanka Rex Tillerson ayaa ku baaqay in ay guryahooda kala aadaan Malayshiyaadka ay Iiraan taageerto ee dagaalka kula jiray kooxda isku magacawda Dawladda Islaamka ee dalka Ciraaq ku sugan, iyadoo dagaalku uu gabogabo ku sii dhawyahay.\nTillerson ayaa sheegay in loo baahan yahay in dhammaan ajaaniibtu ay baxaan Ciraaqiyiintana loo ogolaado in ay dalkooda dib u dhistaan.\nWuxuu hadalkaas jeediyay intii uu booqashada ku joogay Sacuudi Carabiya, safarkaas oo ujeedadiisu ahaa yaraynta galaangalka ay Iiraan ku leedahay Gobolka.\nSafarkan ayaa dabo socday baaqii madaxweyne Trump ee ku saabsanaa in laga hortago sida ay wax u waddo Iiraan.\nMaraykanka iyo dalalka xulafada la ah ayaa la dagaalamayay hal cadaw inkastoo ay Iiraanna dhankeeda kaga jirtay isla dagaalkaas, inkastoo Maraykanku uu ka soo horjeeday joogitaankooda.\nCiidammada Ciraaq oo taageero ka helaya kooxda isku magacawda Dawladda Islaamka iyaga oo ay ka garab dagaalamayeen isbahaysiga PMU loo soo gaabiyo oo badankood ah malayshiyo Shiico ah kuwaas oo badankood taageero iyo maalgalinba ka hela Iiraan.\nImage caption Rex Tillerson\nQaar ka mid ah PMU ayaa lagu eedeeyay tacaddiyo ka dhan ah Shacabka Suniyiinta ah, kuwaas oo ay ka mid yihiin dil iyo jir dil, arrintaas ayaa la sheegay in ay dhacday intii ay socdeen weerarradii hore ee deegaannada Ciraaaq lagaga qabsanayay kooxda isku magacawda Dawladda Islaamka.\nTrump: Ma haboona in Maraykanka laga nukliyeer bataa\nTirada dadka dilka lagu fuliyo ee adduunka oo hoos u dhacday\n'Yaan hub laga iibinin dalalka Khaliijka khilaafka Qadar awgii'\nMalayshiyada PMU ayaa sidoo kale toddobaadkii hore ku luglahaa la wareegitaankii ay Dawladda Ciraaq dib ugu qabsatay deegaanno badan oo ay Kurdiyiintu gacanta ku hayeen tan iyo 2014kii, markaas ciidammada Ciraaq ay burbureen.\nTillerson ayaa doonaya in Shiicada malayshiyadaas ku jirta ay ciidammada Ciraaq ku biiraan ama hubka dhigaan, sida uu BBC-da u sheegay masuul Maraykan ah. Masuulkaasi wuxuu intaas ku sii daray in Iiraaniyiinta taageerada u yimidna ay dalka isaga baxaan.


Shiinaha SPC Dabaqa SM-020 Soo-saar iyo Warshad | Dheeraad ah\nSPC sagxadda dhulka waxaa iska leh mashiinka wax lagu duubo oo ay weheliso T-nooca caaryada extrusion PVC substrate, oo leh seddex rollers ama afar rollers oo mashiinka rogid ah lakabka xirashada PVC, midabka midabka PVC iyo substrate-ka PVC, hal-kuleyl ku habboon kululeynta, alaabada la soo saaray, shuruudaha habraacuna aad ayuu u sare, ku habboon kuleylka si aad u dhammaystirto, uma baahnid xabagta.\nQalabka sagxadda SPC iyadoo la adeegsanayo qaaciddada bey'adda u fiican, oo aan lahayn biro culus, phthalate, methanol iyo walxo kale oo waxyeello leh, iyadoo la raacayo heerarka GB4085-83.\nGogosha SPC waxay caan ku tahay wadamada horumaray iyo suuqyada Aasiya ee Baasifigga ee Yurub iyo Mareykanka. Iyada oo ay leedahay waxqabadkeeda waxqabad wanaagsan ee deegaanka SPC sagxadda dhulka kaliya ma xallinayso dhibaatada alwaax adag oo caaryada ah ee qoyaan-u-qaloocinta, laakiin sidoo kale waxay xallisaa dhibaatada rasmiga ah ee qalabka kale ee qurxinta.\nRakibaadda waa mid fudud, dhisme ku habboon, uma baahnid inaad ku dhufato keel alwaax ah, dhulku uma baahna inuu sameeyo daaweyn aan biyuhu lahayn, uma baahna geeddi-socodka dhismaha ee adag, badbaadi waqtiga rakibidda iyo kharashka. Dildilaac la'aan, ballaarin la'aan, cillad la'aan, dayactir iyo dayactir la'aan, fududahay in la nadiifiyo, keydso dayactirka iyo kharashka dayactirka. Saamaynta nuugista dhawaaqa waa wanaagsan tahay, keydinta tamarta waa wanaagsan tahay, kuleylka wareejinta kuleylka degdegga ah wuu wanaagsan yahay, sidaa darteedna tamarta gudaha waxay keydineysaa in ka badan 30%.\nMidab leh, ka dooro noocyo kala duwan oo midabyo ah, noocyo kala duwan. Filimka sagxadda SPC iyadoo la adeegsanayo tiknoolajiyada daabacaadda qeexitaanka sare, waxay si buuxda u soo bandhigi kartaa diirimaadka iyo jilicsanaanta sagxadda alwaax; Muuqaalka dhulka SPC qaabka sagxadda dhulka ayaa aad hodan u ah, hadey tahay qaabab caan ah oo alwaax iyo dhagax ah iyo qaabab kale oo caan ah, ama hadda xilligii "Buddhist", dhammaanteen waan ixtiraameynaa qaabka dabiiciga ah, waa lagu qanci karaa.\nHore: Dabaqa SPC 207\nXiga: SPC Dabaqa SM-021


Qaramda Midoobay oo si kulul u cambaareesay Weerarkii lagu qaaday Saldhiga AMISOM ee Degaanka Janaale – Mareeg.com somalia, World News and Opinion.\nQaramda Midoobay oo si kulul u cambaareesay Weerarkii lagu qaaday Saldhiga AMISOM ee Degaanka Janaale\nMAREEG 1 September 2015 1 September 2015\nErgayga gaark ah ee Qaramada Midoobay u qaabilsan arimaha Soomaaliya, Danjire Nicholas Kay ayaa si kulul u cambaareeyay Weerar Cuslaa ee lagu qaaday Saldhiga Militariga ee Ciidamada Midowga Afrike ee AMISOM ee Degaanka Janaale ee Gobolka Sh.Hoose.\nDanjire Nicholas Kay ayaa u tacsi u diray ehalada iyo Asxaabta ay ka geeriyoodeen Ciidamada AMISOM gaar ahaan kuwa Uganda ee lagu Dilay Weerarka Ururka Al Shabaab ay ku qaadeen Saldhigooda oo ku yaala Degaanaka Janaale.\n“Waxan ugu tacsiyeenayaan Dowladda Uganda Ciidamada looga Dilay Weerarkii Al Shabaab ay ku qaadeen Saldhiga Militariga ee Ciidamada AMISOM ay ku leeyiin Degaanka Janaale” sidaasi ayuu yiri Danjire Kay.\n“Waxaan ku boorinayaan Ciidamada Nabad Ilaalada ee Midowga Afrika ee AMISOM in ay sii wadaan dadaalada ay ku doonayaan in Nabad iyo Xasilooni ay ugu soo dabaalaan Dalka Soomaaliya” qoraalka ka soo baxay Xafiiska Ambaasdoor Nicholas Kay ayaa sidan lagu yiri.\nWakiilka Qaramada Midoobay ee Soomaaliya ayaa sidoo kale sheegay in Qarmada Midoobay ay sii wadi doonto taageerada ay la garab istaagan tahay Dowladda Soomaaliya waxuuna sheegay in Weerarka Al Shabaab uusan waxba ka badali doonin horumarada ay hiigsaneyso Dowladda Federaalka Soomaaliya.


Qore: Maxamuud Cumar Asad\nE:Mail : muminyo@hotmail.com\nMaxamuud Cumar Asad oo ah qoraaga warbixintan waxa uu ahaan jirey Agaasimaha Guud:\n1) Wasaaradda Kaluumaysiga&Khayraadka Badda 1980 – 1984.\n2) Wasaaradda Macdanta iyo Biyaha 1984 - 1991\nWaxa aannu isku dayeynaa in aannu siyaabo kooban wax uga sheegno dhowr arimood oo soomaaliya ku saabsan.\nWaa maxay sifada ama tilmaanta ummadda soomaalida lagu sheego oo ay ummadaha kale kaga duwan tahay?. Waxaan u jeednaa dalkii loo yiqiin jamhuuriyada Soomaiya oo burburtay 1991.\nWaa intee tiro ahaan inta lagu qiyaasay dadka Somaliya 1991, masaaxada dhulka iyo khayraadka laga heli karo?\nIntee baaxad le’egyahy burburka ku dhacay bulshada Soomaaliya ha noqdo xaga dhaqaalaha, bulshada, degaanka iyo xaalufinta badda?\nMaxaa sababay in ay dhacaan xaaladahaasu, yaase mas’ul ka ah in bur burka iyo halaagu si joogto ah u socdaan muddo dhan 14 sano?\nTilmaamaha ummadda soomaaliyeed\nSoomaalidu waa dad wadaag ku ah wax kasta oo ummad ka dhexayn kara sida afka, dhaqanka, diinta, xeerar dhaqamedka, midabka, dhulka waa wadaagaan marka laga reebo dhul magaalo ahaan loo deggan yahay ama beeran, waxaana u sabab ah habka dhaqan dhaqaale oo ku dhisan reer guuraanimada iyo dhulka oo aad u weyn oo ay in badan biyaha iyo daaqa ku yaryahay, taasuna ay sababtay in la isugu tago meeshii leh baad iyo biyo. Waxa kale oo jira in ummadda soomaliyeed ay tahay ummad sabool ah oo aan u qaybsamin dabaqado ku kala tagsan dhaqaalaha.\nIntee lagu qiyaasayey tirada dadka somaliya markii dawladu burburaysay? Masaaxada dhulka iyo khayraadka laga helikaro bad iyo beri?\nTrirada dadka waxa lagu qiyaasay 7 maliyan, masaaxada dhulkana waa 630,000 Kilomiter oo isku wareeg ah, dhulbeereedka waxa lagu qiyaasay sided milyan oo hegtar.\nQiyaasta xoolaha nool waxa ay ahayd riyaha 20 milyan, Idaha 14 milyan, Lo’da 4.9 milyan , Gela 2.5-2.9milyan.\nXagga badda iyo khayraadka laga heli karo Sommaliya waxa ay leedahay xeebta Afrika ugu dheer oo dhan 3300 oo KM oo dherer ah, xagga dalxiiskana aad ugu wanaagsan. Bedka ama masaaxada ay sharci ahaan soomaalidu u leeyihiin in ay ka kaluumaystaan ama petrol iyo macaadin ka baartaan waxa ay dhan tahay 200 meyl badeed.Marka lagu dhufto 200 mayl badeed xeebta dhererkeeda, loona rogo Km(200x1.852x3300) waxaa soo baxaya 1,222,320( hal milyan laba boqol laba iyo labaatan kun,saddex boqol iyo labaatan)Km oo laba jibaaran; waa waxa loogu yeero aaga dhaqaale (Economic Zone).\nDaraasado cilmiyeed oo lagu sameeyey badda Soomaaliya waxa lagu sheegay in badda Soomaaliya sannadkii lagala soo bixi karo kaluun miisaankiisu dhan yahay 200 ilaa 300 oo kun oo ton oo kala nooc nooc ah iyadoo aan wax dhibaato ah loo gaysan isu dheeli tirka nafleeyda ku nool badda.\nUmadda leh dhulka iyo badda aynu kasoo sheekeynay sidee xaaladoodu ku sugantahay waqtiga la joogo?\nDalka badi waxa ka jira nabadgelyo la’aan oo waxa ku baahay colaado qabiil oo aan ku dhisnayn figrad siyaasadeed ee ku dhisan reer hebel waa cadowgeenee aynu iska dhicino. Taas waxa ka dhashay in dalkii midka ahaa uu u kala googo’o soddon aag in ka badan oo ay nimanka la baxay magacyo dhowr ah ay ku doodaan in ay kataliyaan. Nimankaas waxa bulshadu ugu yeertaa qabqable dagaal ama hoggaamiye kooxeed. Xaaladda colaadeed ee ay kooxahaasu masuulka ka yihiin waxa ay dalkii ka dhigtay xaalad aanu qaadi karim damiirka bani’aadanku.\nBurburka ku dhacay soomaaliya waxaa lagu sheegi karaa halaag ku dhacay dhinac kasta.Nabadgalyo la’aanta iyo colaaddu waxay gaartay heer gumaad oo aan ujeedo lahayn .\nWaxbarasho la sheegaa kama jirto dalaka; Ubadkii soo koraayey oo dalka u ahaa raasumaal in ka badan 80% waxa ay noqdeen dad aan wax akhrin waxna qorin, taas oo saadaal u ah in Soomaaliya mustaqbalka aaney is wadi Karin in la wado mooyee.\nDalka badidiisa kama jiro adeeg caafimaad, waxa aad u faafay cudurada la isku gudbiyo sida Qaaxada, Tiifowga, Burseelaha, Daacuun Caloolaha, Kaneecada, Aydhiska. Waxaa kale oo jira Dhiig yari,Umul raac iyo nadaafad xumo gaartey heer xun, taasoo sahal ka dhigtay faafida cudurada.\nDawoowinka dadka laga iibiyo in badan oo ka mid ah waa dawooyin dhcacay ama oo dhamaaday waqtigii la isticmaali lahaa. Waxa kale oo soomaaliya aad ugu batay cudurada ku dhaca maskaxda oo keena waalida, kuwaas oo loo tirnayo in ay ka dhasheen xaaladda murugsan ee ka jirta Soomaaliya. Dadka cudurkaasi saameeyey waxa ugu badan da’da dhalinta yar oo mustaqbalkoodii uu galay mugdi.\nSoomaaliya burburkii ka hor waxa lagu tirinayey dawladaha adduunka ugu saboolsan mid ka mid ah. Afar iyo tobankii sano ee burburku ka socday dalka waxa dhacay dib u dhac weyn oo ku dhacay dhaqaalaha.\nSida la ogsoonyahay tiirka ugu weyn dhaqaalaha soomaaliya waa xoolaha nool. Colaadda iyo kala go’doonka waxa ka dhashay in xoolihii ku noolaa daaqa iyo in ay u guuraan hadba meeshii roob ka da’o ay suurtogal noqonweyday,sababtoo ah colaadda ka dhex jirta beelaha dhexdooda.\nWaxaa kale oo joogsadey suuqii ugu weynaa ee xoolaha loo dhoofin jirey(Sacuudiga).\nBeeraleyda waxa ka hor timid dhibaato ku saabsan sidii ay u suuq geyn lahaayeen miraha ay soo saaraan ,sababtoo ah jid gooyooyinka iyo burcadda oo aad u badan. Taasi waxa ay keentay inay talfaan miraha aan dhigmi Karin sida khudaarta iyo furutada(Mooska,Babayga IWM).\nGanacsiga waxaa ka horyimid dhibaatooyin ay adagtahay in laga gudbo. Dalka kama jiraan wax sahla hawlaha ganacsiga sida bangiyada. Dalka gudihiisa si xor ah looma ganacsan karo, waxa ka jira colaad dalkii ka dhigtay aagag kala xiran. Waxa kale oo jira jid gooyooyin iyo burcad aad u tiro badan. Sidaas darteed xaaladaha jira ma aha kuwo ganacsigu ku korikaro. Waxa kale oo dhaawacay dhaqaalaha lacagaha been abuurka ah.\nDeegaanka waxa ka dhacay dhibaato aad u culus oo aan laga soo kaban karin. Dhirtii waa la jaray oo waxa laga dhigay dhuxul loo dhoofiyo waddamada dibada. Falkaasi waxa uu degaankii ka dhigay dhul aan lahayn dhir oo lama degaan ah.\nKhayraadkii badda ku jirey waxa loo boobayaa si xad dhaaf ah oo aan horey loo arag. Waxaa boobkaasi ku shirkoobay maraakiib ajnabi ah iyo Mafia soomaaliyeed oo ay ka mid yihiin kuwa sababay iney Soomaaliya sidan noqoto .\nWaxa kale oo la sheegay in badda soomaaliya lagu duugo qashinka ka soo hara warshadaha. Dhalintii dalka u ahayd raasumaalka ama hantida waxa ay ku goosteen ama ku gumaadmeen labada badood oo loo yaqaan Bad yarada gacanka cadmeed iyo badda cad ee u dhaxeysa waqooyiga Afrika iyo Yurub. Dhalintaas dalkooda ayey ka rajo beeleen oo waxa ay ahaayeen dhib ka carar hase yeeshee waxa haleelay masuubo midda ugu xun.\nWaxa aynu si kooban uga soo hadalnay sifada ama tilmaamaha ummadda soomaaliya gaarka u ah, dhulkeeda iyo khayraadka laga heli karo. Waxaa aynu si kooban uga soo hadalnay dhibaatooyinka ka jira dalka soomaaliya. Waxa soo baxay su’aalo waaweyn oo ku saabsan masiibada dalka ku habsatey ma mid soomaalida kaligeed ku kooban baa oo ayadu leedahay sababta iyo falka mise waa lala wadaagaa?\nMarka dhibta jirtaa la qiyaaso ma tahay mid Soomaalidu kaligeed ka bixi karto mise waxa ay u baahantahay kaalmo iyo gacanqabasho aad u balaaran oo dawli ah?\nSoomaaliya waxa ay dhacdaa ama ku taal meel istiraatiiji ah oo adduunyada muhim ku ah. Taasi waxa ay keentay in quwadaha waaweyni daneeyaan oo ku herdamaan. Soomaaliya waxaa ku kulma saddex badood oo nolosha adduunka meel weyn kaga jira, waxa ay kala yihiin Bad yarta Gacanka Cadmeed, Bad weynta Hindiya iyo badda carbeed. Waxa badahaas isaga goosha maraakiibta ka timaada ama u socota waqooyiga Ameerika, Yurub, Bariga dhexe, Aasiya, Australiya iwm.\nQarnigii 19aad markii ay dawladaha isticmaarku ay kala boobayeen adduunyada,lana furay Suweys kanaal,Soomaaliya waxa ay noqotay meel xagga istaraatejiyada muhim ku ah.Arrintani waxa ay sababtay in dawladihii waaweynaa (Ingiriiska,Faransiiska iyo Talyaanigu) ay kala qaybsadaan dhulkii Soomaalida,ummaddii Soomaaliduna u kala qaybsanto,dhibaatana kala kulanto.\nDagaalkii qaboobaa markii uu socdey waxa dhacay sannadihii todobaataneeyadii (1970s) in dalalka kala ah Soomaaliya, Yamantii Koonfureed iyo Itoobiya ay ku dheceen nufuudda Midowgii soofiyeetiga iyo gaashaan buurtiisa.\nDawladda Mareykanka iyo yurubta galbeed xaaladaas aad ayey u dhibsadeen waxa ay isku dayeen in ay kala furfuraan is bahaysiga uu sameeyey Midowga Soofiyeeti oo iyaga ku ahaa lid sida ay u arkayeen.\nMarkii ay darseen xaaladaha dawladahaas (Soomaaliya, Itoobiya iyo Yamanta koonfureed) Soomaaliya waxa ay u arkeen iney tahay meesha ugu sahlan oo silsilada laga jebin karo, waana ku guuleysteen ayaga oo dowr weyn ka cayaarey dagaalkii dhexmaray Soomaaliya iyo Itoobiya.\nHeshiiskii dhexmaray Soomaaliya iyo Midowgii Sofiyeedka oo ogolaanayey in ciidamada Soofiyeedku ay isticmaali karaan dekadaha iyo garoomada dayuuraha gaar ahaan Berbera, Muqdisho iyo kismaayo, dowladda Soomaaliya heshiiskaas waa ka baxdday oo waxa ay heshiis la mid ah la gashay dowladda Maraykanka.\nMarkii uu dhamaadey dagaalkii Itoobiya iyo Soomaaliya, dalka Itoobiya gudihiisa waxaa laga asaasey ama ka dhismay jabhado soomaaliyeed oo nidaamkii dalka ka dhisnaa ka soo horjeedey oo dagaal hubaysanna la galay; waxaase nasiib darro noqotay in jabhadahaas figradda ay ku dhisaayeen ahayd mid reer ama qabiil oo aaney ahayn mid soomaaliyeed. Ma jirin wax xirir ah ama iskaashi ah oo ka dhexeeyey jabhadahaasi oo la dagaalamayey hal cadow , isla markaasna saldhigooda iyo taakulayntooda ay ahayd hal meel.\nJabhad kasta waxa ay la baxday magac Somaliyeed sida SSDF, SNM, SPM,USC IWM,hase yeshee mid kasta dadka ay dagaal gelisey waxa ay ahaayeen qabiil oo waxa ay dagaal ka gashay aagga ama degaanka reerkeedu u badnaa, taasuna waxa ay degaanka dadkii ku noolaa ka dhex abuurtay is nacayb iyo kala aamin bax. Waxaa kale oo jirtey in nidaamkii ka dhisnaa dalka uu qudhiisu uu hurinta colaadda kaalin muuqata ku lahaa.\nWaxaa in la is xusuusiyo mudan dadkii iyo axsaabtii ka ahaa hormuudka doonistii gobanimadoonka Somaaliyeed waxa mabaadii’dooda ka mid ahaa in la mideeyo shacbiga Somaliyeed ee ku hoos jirey xukunka Ingiriiska, Faransiiska, Talyaaniga iyo Itoobiya. Siyaasadaas doonista midnimo Somaliyeed waxa ay Somaliya u keentay in ay colaadiyaan Kenya iyo Itoobiya oo dad oo soomaaliyeed ay ku hoos noolyihiin.Arrintaas waxaa ka marag kacay madaxweynihii hore ee dalka Kenya Mr Moi markii uu isaga oo booqanaya dalka Maraykanka uu si cad oo qayaxan u sheegay in dawladaha Itobiya iyo Kenya aysan doonayn in uu dhismo qaran Somaliyeed.\nSiyaasadaha ku saabsan diidmada in uu dhismo qaran Somaliyeed oo xooggan ma ah mid qarsoon. Laga soo bilaabo xiligii Xayle Salasi ilaa hadda siyaasadoodu waxa ay ku taagnayd in aanu dhismin qaran xoog leh oo iyaga ka madax banana.\nKooxaha Soomaliyeed ee dalka ka wada dagaalka una kala jarjaray in ka badan soddon aag, kuwooda ugu waaweyn oo dhibaatada dalka ka jirta badi ka mas’uul ah, waxa ay taageero dhawr nooc ah ka helaan dowladda Itobiya, waxaana ka mid ah labada maamul ee la baxay Somaliland& Puntland iyo isbahaysiga la magac baxay SRRC. Labada maamul iyo kooxaha kale dhexdooda waxa ka jira colaad iyo karaahiyo ka dhalatay siyaasadda cad ee lagu burburinaayo ummadda Somaliyeed meel kasta ha joogtee. Siyaasadaasu waxa ay ka shidaal qaadanaysaa tii uu ku dhaqmi jiray Mingiste Xayle Maryam oo ahayd in la hubeeyo jabhadaha Somaliyeed oo qoys qoys ah oo hal cadow la dagaalamaya, wax isku mid ahna doonaya, iyaguna isku ah cadow. Jabhadahaas qoys qoyska ah midkasta waxa ay gaarkeeda u doonaysaa in hasha maandeeq keligeed hanato haddii kale hasha la waayo.\nWaxaa in la is xusiisiyo mudan, dawladda ku meel gaarka iyo labada maamul ee ka jira waqooyi bari iyo waqooyi galbeed marka la isku daro golayaashooda wasaaradaha iyo Xeer dejinta waxa ay ku dhow yihiin laba boqol oo wasiir iyo in ku dhow shan boqol oo xildhibaan. Taasi waa arrin murugo leh oo aad looga naxo. Waxaa la fili karaa haddii kuwa kale sameystaan maamullo noocaas ah in qaranimadii ummadda Soomaliyeed aanay dib u dhismin. Siyaasadaas waxaa ka dambeeya dawlado ajnabi ah oo ay ka mid yihiin dawladaha deriska ah qaarkood oo ku fushanaaya siyaasadooda dad ka mid ah kuwa la magac baxay qabqablayaal dagaal iyo kuwa ka farcamay oo loo baxshay mooryaan, jiri IWM.\nQof kasta oo leh dareen wadaninimo dib ha u eego waxa dalka ka socda oo ay ka mid yihiin dagaalada foosha xun, faqriga, jahliga, cudurada wax gumaada, xaalufinta dhulka, boobka khayraadka badda, qashin ku duugga, dadka ku tabaalaysan xeryaha qaxootiga iyo dhalinyarada ku dhimanaysa badda cas, badda cad iyo lama degaanka Afrika.\nDalkii waxa uu noqday meel aan wax sharci ahi ka jirin. Waxaa joogsaday dhammaan sharciyadii ummadu ku dhaqmi jirtay ama ku kala bixi jirtay . ku dhaqankii shariicada islaamka, sharciyadii dawladdu u dejisay nidaaminta bulshada iyo xeer dhaqameedkii soo jireenka ahaa.,badi sharciyadaasi waa istaageen, waxaana bedeley waxa loo yaqaan sharciga duurka ama qoriga.\nWaxaa kale oo khatarteeda leh in dawlado ajnabi ah oo cadow ku ah ummadda Somaliyeed ay meelaha qaarkood ka sheegaan in soomaalidu ay tahay ummad aad xagga maskaxda uga dambaysa oo aan soo gaarin heer ay ku gartaan baahida loo qabo in la noqdo dawlad. Waxa ay xujo ka dhigtaan faragelinti milalteri ee lagu sameeyey Soomaaliya, shirarkii faraha badnaa(14) ee loo qabtay soomaalida ee lagu doonayey in mushkuladooda lagu xaliyo. Shirarkaas oo uu ku jiro kan hadda ka socda dalka Kenya oo socdey muddo ku dhow labo sano midna kama soo bixin wax natiijo ah. Sidaas darteed figradoodu ma gaarsiisna heer in ay ku gartaan faa’iidada dawladi leedahay iyo inay ka saaraan dhibaatada haysata shacbigooda,Sawirkaas ama dareenkaas waxa bixiyey dadkii ka qaybgalay shirarkaas.\nAnnagoo ahayn dawlad muddo soddon sano ah adduunyaduna ka marag tahay waxa aynu ahayn, waa nasiib darro in ay hadda dhalato “ma noqon karaan dowlad, waayo waxaa laga garan karaa falkooda iyo fikradooda”.\nAnnagu waxa aanu aaminsanahay in shacbiga Soomaaliya uu dhisan karo dawlad soo celisa sharaftiisii iyo karaamadiisii oo dunida qaarkeed ku dayato, laakiin dawladaasu ma dhalan karto inta ay arrimaha Soomaaliya hor boodayaan ragga la baxay magacyada dhawrka ah oo fulinaaya siyaasadaha lagu burburinayo, laguna kala qaybinayo ummadda soomaaliyeed.\nUmmadaha adduunka sida dawladda Mareekanka , Midowga Yurub, Qaramada midoobay iyo Midowga Afrika waxa aanu ka codsanaynaa in ay gargaar dhab ah u fidiyaan ummada Somaliyeed sidii ay uga bixi lahaayeen dhibaatada haysata. Sidoo kale dawladaha IGAD qaarkood waxa aanu ka codsanaybaa in ay ka daayaan dhibta ummadda soomaliyeed, waayo dhibtu kuma koobnaan doonto Somaliya oo qura.\nUmmadda Soomaaliyeed ee wax garadka ah waxaannu u soo jeedinaynaa inay ka hortagaan burburka iyo halaagga ay quwadaha shisheeye iyo kuwo soomaali ku sheeg ahi ay ku wadaan dalkooda iyo ummadooda.\nAynnu u midowno in aynnu joojino colaadda iyo is nacaybka aan ujeedada lahayn, kana shidaal qaadanaya caadifad qabiil iyo is nacayb.\nAynnu u hawl gallo sidii aynnu dib ugu dhisi lahayn qarankii burburay. Dhagax dhigga dib u dhisku ha ku salaysnaado mabaadi’ qeexan oo ay ka mid yihiin in la aamino soomaalinimada iyo midnimada;in la joojiyo colaadaha,la is aamino,lana walaaloobo oo la is kaashado.\nWaa in aynnu dhaqan ka dhiganaa habka dimuqraadiga ah,dhawrista xuquuqda aadanaha. Waa in aynnu dhisano dawlad ku timaada rabitaanka shacbiga oo leh amaano,karti iyo hufnaan.Waa in sharcigu leeyahay awoodda sare.\nWaxaa qoray Maxamuud Cumar Asad oo ahaan jirey Agaasimaha Guud:\nFaafin: SomaliTalk.com | June 22, 2003


Sawirro: Muxuu ku saabsanaa kulanka khaaska ah ee Hargeysa ku dhexmaray Biixi & Keating - Caasimada Online\nHome Warar Sawirro: Muxuu ku saabsanaa kulanka khaaska ah ee Hargeysa ku dhexmaray Biixi...\nSawirro: Muxuu ku saabsanaa kulanka khaaska ah ee Hargeysa ku dhexmaray Biixi & Keating\nHargeysa (Caasimada Online)-Hogaamiyaha maamulka Somaliland Muuse Biixi Cabdi, ayaa Xafiiskiisa magaalada Hargeysa ku qaabilay Ergayga gaarka ah ee Qaramada Midoobay u Qaabilsan arrimaha Somalia Danjire Michael Keating.\nMuuse Biixi Cabdi iyo Danjire Michael Keating, ayaa si gaara uga wadahadlay xaalada guud ee Somalia, Colaadaha kasoo cusboonaaday deegaanka Tukaraq ee gobalka Sool iyo Arrimo kale oo gaar ah sida wareejinta Hawada Somalia.\nMuuse Biixi Cabdi iyo Danjire Michael Keating, waxa ay isla soo qaaden nabadda Somalia iyo deegaanada deegaanada maamulka Somaliland, waxa uuna Mr Michael sheegay in QM ay ahmiyad gaara u aragto in leyskala gudbo caqabadaha Siyaasadeed ee Somaliland kala dhexeeya Somalia inteeda kale.\nMarkii uu soo dhammaaday shirka uu albaabada u xirnaa waxaa warbaahinta u faafiyay shirka iyo waxyaabaha looga hadlay Wasiirka Arrimaha Dibadda Somaliland, Sacad Cali Shire.\nSacad Cali Shire, ayaa tilmaamay inay labada dhinac ku lafo-gureen kulankooda sidii kor loogu qaadi lahaa xiriirka labada dhinac iyo dib u xalinta khilaafyada Somaliland kala dhexeeya Somalia.\nWasiir Sacad Cali Shire ayaa yiri ‘’Wafdi ka socda Qaramada Midoobay oo uu Hoggaaminayo Ergayga QM ayaa halkan inoogu yimid, waxayna la kulmeen Madaxweyne Biixi, Waxayan uga hadleen kulankooda waxyaabo badan oo la xiriira shaqada iyo iskaashiga ka dhexeeya labada dhinac. Waxyaabaha ay ka wadahadleen waxa ka mid ahaa Siyaasadda, Dimuqraaddiyadda, Nabad-galyada, dhaqaalaha iyo Garg-aarka, kulankaasina si wanaagsan iyo jawi wanaagsan ayuu ku dhacay, Waxaanan rajaynaynaa in xiriirkii wanaagsanaa ee wadashaqayneed ee aynu la lahayn QM uu halkaas kasii socon doono,”


Tuesday July 21, 2020 - 11:45:58 in Wararka by Liibaan Jeexoow\nWarbixinno cusub oo soo baxay ayaa sheegaya in dhalinyaro calooshood ushaqeystayaal Soomaali ah ay ka qeyb qaadanayaan dagaalka ka holcaya wadanka Liibiya.\nMaleeshiyaad Suuriyaan ah oo Turkigu tababaray\nWasiirrada difaaca ee dowladaha Turkiga iyo Qadar ayaa dhowaan tababarro usoo xiray ciidamo boqolaal ah oo muddo bilo ah lagu carbinayay saldhig melleteri oo kuyaal duleedka magaalada caasimadda ah ee Dooxa.\nKhaluus Akaar oo ah wasiirka G/dhigga xukuumadda Anqara ayaa sheegay in uu ku faraxsanyahay ciidamada cusub ee dowladda Qadar ay soo saaratay, ciidamadan oo ubadan dhalinyaro Soomaali ah balse lasiiyay dhalashada Qadar ayaa lafilayaa in loo daabulo dhanka wadanka Liibiya.\nWargeyska Libya Review ayaa daabacay warbixin dhinacyo badan taabanaysa oo ku saabsan dowrka ay calooshood ushaqeystayaasha Soomaalida ah ku yeelan doonaan dagaalka Liibiya.\nWarbixinadu waxay sheegayaan in dowladaha Qadar iyo Turkiga ay dagaalka ka dhici doono magaalada Sirta u adeegsan doonaan dagaalyahanno udhashay wadamada Suuriya iyo Soomaaliya kuwaas oo lasiiyay Jinsiyadaha Turkiga iyo Qadar.\nLibya Review wuxuu soo qaadanayaa warbixin kasoo baxday wasaaradda G/dhigga Mareykanka oo walaac ka muujisay kaalinta Qadar iyo Turkiga ay ku leeyihiin dagaalka Liibiya iyagoo adeegsanaya dagaalyahanno ay dibadda kasoo kiraysteen, ciidama tiradoodu udhaxayso 3500 illaa 3800 ayay labadan dowladood ku taageereen xukuumadda Alwifaaq ee dalka Liibiya ka jirta.\nXukuumadaha Dooxa iyo Anqara ayaa galaangal weyn ku leh siyaasadda iyo ammaanka Soomaaliya waxayna taageero lixaad leh siiyaan dowladda Federaalka iyo maamul goboleedyada dalka ka jira.\nSaldhigga Turkiga ee magaalada Muqdisho ayaa sanad walba tababarro usoo xira boqolaal askari halka Qadar ay dibadda udhoofiso dhalinyaro Soomaali ah kuwaas oo aan masiirkooda la ogayn halka uu ku dambeyn doono, maleeshiyaadka qaarkood ayaa la sheegay in lasiiyay jinsiyadda Qadar laguna biiriyay ciidanka wadankaas halka kuwa kale loo daabulay dalka Liibiya sida ay sheegayaan warbixinada soo baxaya.


Ronaldinho oo ka fiirsanaya Saddex Dalab oo soo gaartay ka hor inta uusan ka fariisan Ciyaaraha – Gool FM\nRonaldinho oo ka fiirsanaya Saddex Dalab oo soo gaartay ka hor inta uusan ka fariisan Ciyaaraha\nHaaruun October 23, 2016\n(Rio de Janeiro), 23 Okt 2016 –Laacibkii hore ee Brazil Ronaldinho ayaa haatan ka fiirsanaya sidii uu ka yeeli lahaa saddex Dalab oo ay soo gaarsiiyeen kooxo doonaya in ay la wareegaan ka hor inta uusan guud ahaan ka fariisan Cayaaraha Kubadda Cagta, sida uu shegay Wakiilkiisa ahna walaalkiis Roberto de Assis Moreira.\nXidiggii hore ee labada jeer ku guuleystay Abaalmarinta laacibkii ugu fiicnaa Adduunka ee FIFA World Player of The year (2004 iyo 2005) ayaa ku dhowaaday inuu ka fariisto Kubadda Cagta markii Bishii September 2015 ay isku afgarteen isaga iyo kooxdiisii hore ee Fluminense inuu naadigaasi ka tago isagoo u ciyaarayay wax ka yar saddex bilood oo qura.\nHaatan ciyaartoygii hore ee Barcelona waa 36 jir, waa koox la’aan, kamana daalo inuu ciyaaro kubadda cagta, isagoo kulankii ugu dambeeyay ee uu saftayna uu ahaa ciyaartii samafalka ahayd ee 12 bishan Oktoobar ka dhacday Talyaaniga.\n“Waxaan haysannaa saddex codsi waana ka fikireynaa” ayuu Ronaldinho walaalkii Roberto u sheegay ‘O Jogo’.\n“Haatan wuu faraxsan yahay marka uu ka qayb qaadanayo ciyaaraha isla markaana u safrayo Caalamka” ayuu sii raaciyay.\n#AWANInews Brazil great Ronaldinho considering three contracts https://t.co/CZKw10QxCC pic.twitter.com/eASLbenQRn\n— Astro AWANI (@501Awani) October 23, 2016\nDaawo Taageere Chelsea ah oo Hees u sameeyay Jose Mourinho ka hor soo laabashadiisa Stamford Bridge\nOgoow hal caqabad oo hor istaagi karta in Thiago Silva uu ku biiro Juventus


Munaasabadda ciidanka booliiska - BBC Somali\nMunaasabadda ciidanka booliiska\n20 Disembar 2010\nImage caption Madaxweynaha Soomaaliya Shariif Shiikh Axmed oo ka qeybgalaya munaasabadda ciidanka booliiska\nXaflad maanta lagu qabtay dugsiga sare ee booliska ayaa waxa ka qeybgalay madaxweynaha Soomaaliya Shariif Shiikh Axmed wasiiro iyo saraakiil ciidan.\nTaliyaha booliska Dowladda KMG General Cali Xasan Looyaan oo ka warbxinayay taariiqdii booliska ayaa xusay in ciidan boolis ah ka badan 3kun oo askari oo ay ku jiraan in sanadkan ay tababaro ku soo qaateen dalalka deriska iyo dugsiyo tababar oo ku yaalla gudaha dalka.\nTaliyaha booliska ayaa sheegay in boolisku ay ka howlgalaan gobolo ka baxsan caasimadda oo si toos ah iyo si dadbanba ay howshooda ku hirgaliyaan.\nMadaxweynaha Soomaaliya shariif Shiikh Axmed oo khudabad dheer u jeediyay ka soo qeybgalayaashii xafladda ayaa sheegay in ahmiyad weyn ay siinayaan dhismaha booliska waxana uu ku booriyay booliska in sare u qaadaan aqoonta iyo anshaxa ciidanka si ay ugu guuleystaan waajibaadkooda.\nMadaxweyne Shariif ayaa ugu baaqay in ciidanka ay joojiyaan isticmaalka waxyaabaha maanka dooriya isaga oo si gaar ah farta ugu fiiqay qaadka.\nWasiirka arimaha gudaha iyo amniga qaranka Cabdishakuur Shiikh Xasan Faarax oo isaguna hadal kooban ka jeediyay munaasabada ayaa ammaanay kaalinta booliska isaga oo sheegay in boolisku yahay horseedaha nabadda hadii aan boolis jirinna ay ka dhigan tahay in aanu nidaam iyo kala danbeyn jirin.\nWaxa uu ugu baaqay booliska in ay dardargaliyaan howlaha horyaalla oo ay aminga gudaha ee dalka si wanaagsan wax ugu qabtaan.


Xog: Xaguu ku dambeeyey shirkii uu Farmaajo iclaamiyey ee lagu soo bandhigi lahaa xaqiiqda kiiska Ikraan? | Dalkaan.com\nHome Warkii Xog: Xaguu ku dambeeyey shirkii uu Farmaajo iclaamiyey ee lagu soo bandhigi...\nXog: Xaguu ku dambeeyey shirkii uu Farmaajo iclaamiyey ee lagu soo bandhigi lahaa xaqiiqda kiiska Ikraan?\nMuqdisho (dalkaan) – Madaxweyne Maxamed Cabdullaahi Farmaajo ayaa 8-dii September, oo hadda laga joogo bil, wuxuu iclaamiyey shirka golaha amniga Qaranka si warbixin looga dhageysto taliyihii hore ee NISA Fahad Yaasiin Xaaji Daahir. Shirkaan oo loo ballansanaa 18-kii bishii lasoo dhaafay ayaa baaqday.\nPrevious articleBarcelona oo dib u soo cusbooneysiin doonta xiisaha Tottenham Hotspur ee Tanguy Ndombele?\nNext articleSawirro: Shirkada Somtel oo toddobaadkii 12-aad abaal-marisay 1000 macaamiil